text:
E kañon di bròns hañá na Kleine Werf
Seri di Herensia Kultural
Riba e kañon di Kleine Werf ta skirbí: ‘Me Fecit Pieter Seest Amstelodami Ao 1776’. Esaki ta ‘firma’ di e bashadó di bròns pa traha arma di tiru i klòk di misa kuné, Pieter Seest. Pa siglo kaba tabata tradishon entre e gremio di trahadónan ku bròns pa menshoná nan nòmber, lugá i aña di fabrikashon na latin riba nan obranan. Pieter a pone e teksto akí riba tur su kañonnan mas grandi òf kañonnan spesial i klòknan di misa. E tradukshon ta: ‘Pieter Seest a trahami na Amsterdam na aña 1776’. Riba produktonan mas chikitu tabata laga ‘Me Fecit’ i ‘Amstelodami’ afó.
Si un kañon di bròns tin un teksto asina ku hende por lesa klaramente, ya tin hopi informashon tokante e piesa. Loke sosodé despues ku a basha e kañon na bròns, ta generalmente difísil pa rekonstruí. Un kañon ta skirbi historia si por relashon’é ku sierto barku. Por a usa kañonnan di bròns sigur un shentisinkuenta biaha, ke men ku nan por a ‘sobreviví’ vários barku. Nan historia pues ta keda generalmente fragmentario.
Pero supuestamente no den e kaso akí. A basha e piesa na bròns na Amsterdam na aña 1776, manera esun ku a trah’é a graba den e faha hanchu (o sea e renchinan mas diki di e kañon). Na 1777 a prepará e barku di almirante ‘Alphen’ pa e bai hasi un biahe na e archipiélago di India Oksidental. El a yega aya na 1778, sin embargo durante su estadia na Willemstad, el a eksplotá den bahia di Santa Ana.
Hende ta haña mashá gana di relashoná e kañon akí ku ‘Alphen’, por sierto nèt pasobra eskudo di e Almirantazgo di Amsterdam ta grabá riba dje. Ta solamente si topa ku un lista di kañon di bordo di barku òf un otro anotashon, por ehèmpel archivo di trahadónan di kañon, lo por konsiderá esei un prueba palpabel. Mi no a yega asina leu ainda pa hasi investigashon al respekto. Di un otro banda ta posibel ku kualke dia un hende na Kòrsou lo por buska pa sa kon e kañon en kuestion a resultá na e sitio ku a hañ’é.
Pedido pa arma pisá
Historia no a warda mashá dato di e persona Pieter Seest. Seest a inskribí pa bai biba i traha na Amsterdam i el a kasa aya. El a haña trabou na e fábrika di kañon i klòk di misa fundá for di 1614 i situá na skina di Karthuizerstraat i Baangracht. Hopi mas despues el a bira direktor di e ‘gieterij’. Esaki nos a topa den un kantidat di dokumento ofisial. Pero kiko esakinan ta konta di e persona Pieter Seest? Nos ta lesa ku el a nase na Holstein, den nort di Alemania, na 1716. Ke men ku ta komo ekstranhero el a bini Amsterdam, ku e tempu ei tabata un di e siudatnan mas riku. Esaki no tin nada di partikular. Kasi tur su antesesornan na e gieterij tabata ekstranhero: di 1681 te 1699 Claude Fremy di un famia di Lotharingen, di 1699 te 1715 Claes Noorden, tambe di Holstein i Jan Albert de Grave di Celle den e parti Oksidental di Alemania di 1699 te 1729. Entre 1730 i 1734 Nicolaus Muller tabata bashadó di bròns-maestro einan, esei tambe ta un hòmber ku un nòmber aleman outéntiko.
E antesesor direkto di Pieter Seest tabata e bashadó di bròns famoso i sumamente produktivo Cyprianus Crans. Pieter mester a drenta servisio serka dje alrededor di 1750. Komo tabata tempu di pas, a basha hopi klòk di misa na bròns. Pero ‘Verenigde Oostindische Compagnie’ (VOC), tabata un kliente fiho di prinsipalmente artieria liviano. Pedido pa artieria pisá tabata bini prinsipalmente di Portugal. Por ehèmpel tin kañonnan enorme di Crans den e Museo di Artieria i Ehérsito na Lisboa i riba e murayanan bieu di fòrti na Tanger. Pieter mester a kontribuí na e produkshonnan akí. Ora Cyprianus a fayesé na 1755 ta é a bira bashadó di bròns-maestro.
Kámara di Amsterdam di VOC mester tabatin konfiansa den Pieter, pasobra pedidonan pa artieria liviano a sigui drenta na Amsterdam. Den e kolekshon di e kolekshonadó di arma L.Visser na Wassenaar kende a fayesé na 2006, tabatin diesocho kañon chikitu (mayoria di nan ‘halfponders’) di Seest, tur ta piesanan ku a traha pa VOC.
Seest a basha masha hopi klòk di misa na bròns, i te dia djawe ainda tin vários ta eksistí. Lamentablemente alemannan a apoderá di hopi klòk di misa durante di Dos Guera Mundial. Nan a dirti nan komo materia prima pa traha arma den industria di guera. E último produkto di Seest kisas tabata un mortero (un kañon kòrtiku). Esaki ta riba muraya di e siudat marokano Essaouira. E teksto riba dje ta mustra ku ta trabou di Pieter Seest í su herederonan na 1782. Seest a kuminsá trah’é na 1781 i el a fayesé e tempu ei. Parse ku ta su yunan Christian i Jan a finalisá e obra, pasobra na 1781 nan a tuma maneho di e fábrika di kañon i klòk di misa.
Almirantazgo di Amsterdam
Ku un largura di 269 centimeter i un diameter di 9,7 centimeter e kañon di Kleine Werf ta un ‘zesponder’ largu. Esei ta nifiká ku e por a tira bala rondó di heru bashá ku ta pisa seis liber amsterdames, o sea kasi tres kilo. Esaki ta e kañon mas grandi konosí komo trabou di Pieter Seest.
E dos mannan riba lop di e kañon tin forma estilisá di dolfein i ta asina mes nan yama: ‘dolfijnen’. Nan ta sirbi pa hisa e kañon na laria. E ora ei e ta kologá presis na ekilibrio horizontal. Mi konosé solamente tres otro kañon mas chikitu ku dolfein di Seest: un ‘drieponder’ den Rijksmuseum na Amsterdam i dos ‘éénponders’ na e monumento di guera na St. Vincent.
Manera a anunsiá anteriormente, ta Almirantazgo di Amsterdam a duna enkargo pa fabriká e kañon. Probablemente ta te ora a aprobá e kañon, es desir ku a ensayá tira kuné ku un karga èkstra pisá, a graba e emblema di Almirantazgo riba dje. Esaki tabata señal ku a aprobá e piesa i ku e tabata pertenesé na e Almirantazgo.
Eskudo di e Almirantazgo di Amsterdam tabata konsistí di un eskudo di arma riba kua tin un leon pará riba su dos patanan di atras, den su pata robes tin shete flecha simbolisando ‘Zeven Provinciën’ i den su pata drechi tin un sabla, signo di soberania. E leon ta riba un tereno di yerba bèrdè rondoná pa un tranké iflèktu den kua tin un porta di palu: e asina yamá Hardin Hulandes, komparashon ku Hòfi di Eden: paraiso na tera. Inisialnan di e Almirantazgo ta na man robes i na man drechi di e eskudo. Anker krusá ta forma fondo di e eskudo di arma i un korona di rei ta koroná e totalidat.
Ta posibel ku riba e kañon tabatin tambe un marka pa identifiká e siudat di Amsterdam. E marka akí ta konsistí di tres krus chikitu den un kuadro chikitu (esaki ta parti di e eskudo di Amsterdam) ku riba dje un korona estilisá.
Ta e úniko kañon di Pieter ku ami konosé ku el a fabriká pa Almirantazgo. Probablemente el a fábrika mas, pero despues di tempu a bolbe dirti nan. E tempu ei tambe bròns tabata un material kostoso. Tabata fásil warda kañonnan chikitu den kas. Na ‘Nederlands-Indië’ tin hopi ainda ku nan a usa hopi tempu largu, entre otro riba barkunan chikitu. Esaki lo ta e rason pakiko ainda a sobra hopi kañon di bròns ‘halfponders’ i ‘éénponders’.
Klaro ku semper ta eksistí e posibilidat ku kualke dia lo por deskubrí un barku noufragá di siglo diesocho, den kua ta topa un òf mas di e sorto di kañonnan grandi di Pieter Seest di Amsterdam.
Potrèt:
1. Reskate di e kañon di bròns na mei di 2007 ku personal di Curcon
2. ‘mannan’ riba e lop di kañon den forma di dolfein i ku yama tambe ‘dolfijnen’. Nan tabata sirbi pa ora ta hisa e kañon
3. Eskudo di Almirantazgo di Amsterdam
4. Burgemeester di Amsterdam mirando e kañon di 1776, ku e tempu ei Almirantazgo di Amsterdam a laga traha
Fuente konsultá
De Amsterdamse Geschuts- en Klokkengieterij en Pieter Seest. In: Amstelodamum, mei 1939
Van Paardebel tot Speelklok, A. Lehr, 1971
The Visser Collection, Vol. II- Ordnance, R. Roth, 1996
Privé correspondentie met C. Trollope, Engeland
Privé correspondentie met J.P. Puype, Amsterdam
Teksto: Nico Brinck, Potrèt: NAAM, François van der Hoeven
Nico Brinck, di profeshon kaptan di barku ta spesialista riba tereno di arma di tiru, bieu.
Nos ta gradisí personal di Curcon, grupo di trabou di arkeologia di NAAM, François van der Hoeven, Henk Kroon (transportashon), Jan Piet Puype, asesor Legermuseum (Nederland); Jerzy Gawronski.


c: text/html

text:
PROMÉ MINISTER GILMAR PISAS A SERA KONOSÍ KU E KÒNSUL MERIKANO SRA. KIRSTIN LUNDBERG.
PROMÉ MINISTER GILMAR PISAS A SERA KONOSÍ KU E
KÒNSUL MERIKANO SRA. KIRSTIN LUNDBERG.
Willemstad – Promé Minister a sera konosi ku e Kònsul Merikano sra. Kristin Lundberg dia 23 di sèptèmber 2021.
E Kònsul aki a keda apuntá pa atendé ku asuntunan relashoná ku polítika, relashonnan públiko i tambe ekonomia.
Diferente mandatario, parlamentario, funshonarionan haltu i otro personahenan di nos komunidat a keda invitá na e resephon aki.

robotstxt: allowed

filter: keep


text:
Condicionan di sosten financiero den futuro no ta conoci ainda
“E retonan real di nos pais ta mercado laboral, recuperacion economico y e aspecto social y Gobierno,” asina Parlamentario mr. drs. Richard Arends a declara. “Sinembargo ta pospone tratamento di prespuesto supletorio 2020, no ta contesta preguntanan por escrito y no tin un maneho riba termino cortico. No ta conoci cua ta e maneho di gobierno pa e 15 mil hendenan aki cu tin chance di perde trabou pa motibo di reorganisacionan den sector priva y kico Gobierno lo hasi hasi cu e peticionan di retiro cu nan ta nenga di atende.”
Aunke cu e Parlamentario por compronde e intencion di Gobierno, e ta bisa tambe cu e no ta un desaroyo sostenible. “Un dia ta bay tin un abogado cu lo bay reta e decision aki dilanti Corte y no tin un maneho den caso cu hues dicta na favor di e dunador di trabow. Ya caba nos por wak un sentencia caminda hues a rason na dunadonan di trabou pa retira empleadonan den e temporada di crisis aki. Empresanan estatal y institunan financiero ta reorganisando y nos ta wak cu gobierno no ta sinta den un forma structural cu gremio comercial ni cu dunadonan di trabou pa wak kico ta e plan pa cu esnan lokeda sin trabou ni kico ta sosode pa re-aloca e personanan aki den otro sectornan di trabou.”
Loonsubsidie y sosten pa empresa mediano y chikito a conoce un cambio den Caribe Hulandes. “Mientras cu e extende e sosten financiero aki a bin cu condicionan adicional, manera por ehempel, flexibilisacion di mercado laboral. Fraccion di AVP kier sa for di gobierno si ya caba a cuminsa tene cuenta cu esaki como condicionan adicional aki pa e sosten financiero. Aruba mester cubri ainda 525 miyon florin di su necesidad financiero y si e suma aki mester wordo cubri door di siguiente tranchesnan for di Hulanda,” Sr. Arends a bisa.
“E necesidad financiero 525 miyon di florin mester wordo cubri door di fiansa, of reduccion di gasto. Falta dos luna pa aña aki caba y ainda nos no sa kico gobierno cu maneho lo ta pa cubri e necesidad financierio na januari 2021,” Arends a declara. E kier sa tambe si lo usa contenido di landenpakket como condicion pa e siguinete tranchesnan, mirando e discusionan riba e base legal di entidad. “Hulanda facilmente por bypass henter e discusion aki door di pone e contenido di e paketenan di reforma como condicion pa e sosten financiero riba termino cortico.”
E presupuesto di ministerio di Binnenlandse Zaken en Koninkrijksrelaties den presupuesto nacional di Hulanda, ta inclui solamente dos tranche pa loke ta financiamento di e islanan aki. “Nos ta spera cu Gobierno por duna nos contesta pa loke ta trata esaki: ta preocupacionan cu fraccion di AVP tin y nos ta spera cu gobierno lo contesta pronto,” Parlamentario Richard Arends a declara.


text:
Minister demisionario Sigrid Kaag (Asuntonan di Exterior) a baha. E líder di D66 a baha como minister despues cu mayoria di Tweede Kamer a apoya un mocion di desconfianza contra dje. Pero si el a keda como lider di partido y lider di fraccion.
Kaag a wordo confronta cu e mocion diaranson anochi pa diahuebs debi na e salida caotico di Hulanda for di Afganistan. Nan ta haya cu e ta responsabel pa e proceso caotico di evacuacion di personal di Embahada y Afganonan cu ta traha pa Hulanda
Pa motibo cu e anterior partido di coalicion CU tambe a vota na fabor di e mocion, como tambe henter oposicion, a logra yega na un mayoria. Kaag a conclui cu e mester hala un banda. “Parlamento ta di opinion cu Gabinete a actua iresponsabel. Aunke cu mi ta kere para tras di e trabou haci, mi no por haci otro, como e minister responsabel, carga e consecuencianan di esaki,” Kaag a bisa.
E lider di D-66 no tabata obliga pa tuma su retiro door cu a desaproba su maneho den esaki. Pero e mes a bisa na inicio di april, despues cu casi henter Tweede Kamer a apoya un mocion di desaprobacion contra lider di VVD Mark Rutte, cu p’esey lo ta motibo pa hala un banda, contrario na loke Rutte a haci. Y esey el a referi na dje awo despues di loke a pasa. “Den mi pensamento riba democracia y cultura di nos gobernacion, un minister mester bay si su maneho wordo desaproba.”
El a pidi e otro gobernantenan di D66 pa keda den su funcion. “Nan ta dispuesto pa haci esey.”
E lo sigui como lider di fraccion D66 y como lider di partido den e negociacionnan pa un gabinete nobo. “Como lider di fraccion lo mi bay papia hopi den Tweed Kamer riba e cultura di gobernacion,” el a bisa.


text:
FACT-CHECK (parti 4): MIKE EMAN TA SIGUI CU E CONTAMENTO DI SPROOKJES.
Den nos articulo anterior nos a repasa e prome parti di declaracionnan haci dor di sr. Mike Eman, despues cu Prome Minister a firma e acuerdo di Black Friday di dia 13 di november. Mescos cu a haci cu e splicacionnan di Prome Minister riba e acuerdo, nos a realisa un fact-check riba sr. Eman su declaracionnan. Na final ta keda na nos pueblo pa scohe si kier mantene Aruba riba e rumbo tradicional of ta scohe pa bin cu un cambio den forma di hiba gobernacion aki na Aruba.
Eman: na ningun momento Prome Minister a bay pueblo pa mustra kico ta su decisionnan. A trata na hinca temor grandi den nos pueblo cu placa ta caba y no por paga “salaris-subsidie” y ni ambtenaar. Ta crea ambiente di inseguridad den comunidad cu e consecuencia cu mas di 70% di nos comunidad ta bisa “awel laga Hulanda bin numa”.
Ningun momento lidernan den gobierno a bin dilanti y duna e pueblo e siguransa cu nos lo sali afo, mescos a para duru den añanan di secura, pasobra ta Arubiano a percura pa e prome refineria, pa prome hotelnan, y percura pa ora LAGO a cera, expande e sector turismo. Ta nos lidernan comercial y politico cu vision a mira e situacion critico cu nos ta bibando aden y a tuma e iniciativanan aki.
FACT-HECK 9: Unda e lidernan a keda cu a permiti pa e situacion deteriora di tal forma cu intervencion Hulandes a bira necesario. Ta gobiernonan di e ultimo 10 aña(2009 pa 2020) ta responsabel pa e perdida di CONFIANZA cerca e pueblo y Hulanda. Esaki dor di hiba un maneho yena cu corupcion, malgobernacion y politica di patronahe.
Eman: Ora nos a drenta gobierno, Carnival Cruises, KLM, no tabata tey. Nan no a bin bek. Pero nos a buscanan. Ami a bay papia pa nan bin bek. Hulanda no a bay papia na Merca cu Carnival Cruises pa nan bin Aruba bek. Ta nos a sali bay busca Carnival Cruises ora nos a trece henter e desaroyo, mustrando nan riba e waf di Aruba, ora nos a percura pa un Vierbaansweg, un Watty Vos Blvd. Ta Arubianonan a dicidi esaki. Ta nos a mira e necesidad; drenta e bario scur, wak e falta di caminda, ta nos a mira esaki y ta sali tuma decision.
FACT-CHECK 10: Y ta net e maneho irresponsabel, sin ningun tipo di control, a percura pa e situacion actual. Un debe astronomico di casi 90% di nos GDP cu e futuro generacionnan lo mester contribui pa por paga esaki.
Eman: Mi no por paga un impuesto, cu ta decision di un gobierno cu ta den mi pais. Cu no ta di un gobierno cu mi no a vota p'e. Mi mester di un gobierno cu mi por pone y mi por kita. Esey ta haci bo doño di bo propio destino.
FACT CHECK 11. Aruba mester un gobierno honesto, sincero y profesional cu sa con pa yuda saca Aruba for di e cataclismo cu sr. Eman a hinca nos aden. Ta p'esey UPP ta boga awor pa un gobierno A-politico di profesionalnan. Cu e.o. AVP a nenga categoricamente.
Eman: Nos sa cu mester di "salaris-subsidie. Nos no a pleita cu Hulanda riba esaki, nos sa cu gobierno tin un deficit grandi, pero nos por a crea un ambiente cu nos pueblo por a para pe. Si ta Status Aparte, si ta cierre di refineria, nos a bin hunto y dicidi. No a dicidi so, pero a invita pueblo. No manera e comedia di cumbre virtual, unda ta conta bo storia, anto ta puntra si bo ta di acuerdo of no. Inacceptabel pa un topico asina responsabel, asina fundamental pa e pueblo aki, mane ta nos Status Aparte, cu ta esencia di e pais aki. Inacceptabel pa entrega di e forma aki, sin un discusion habri, pero ta trata di camufla e decision cu a tuma. Crea e espacio pa bay den un delegacion nacional Hulanda, pero no uno di un persona so ora bin cambio den LAFT. Di e momento ey nos mester a sinta.
FACT-CHECK 12: Unda sr. Eman y su partido a keda ora UPP a invita tur partido na 2014, 2015 y na 2020 pa uni den creacion di un Compromiso Nacional pa evita intervencion hulandes. E tempo ey interes partidista tabata mas importante cu interes general di nos pueblo. Dicon no a vocifera e pensamento aki y forza pa bin un discusion nacional manera awor kier pretende?
Eman: AVP/PPA/UNA PIA PRO a bay hunto den barco (no tin avion e tempo ey). Awe nos no a bataya niun dia pa saca e mihor acuerdo pa Aruba. Aki no ta cuestion di proteha un papel, sino esencia di nos pais, esta autonomia.
FACT-CHECK 13: No por tuma sr. Eman na malo cu atrobe kier mal-interpreta historia. Sr. Eman a lubida cu su Welo a bay di acuerdo prome pa entrega e poder absoluto na Corsou pa un simpel minister sin portefeuille. Atrobe ta troce e berdad pa desvia atencion.
Eman: Nos lo bay bek Hulanda, mescos cu scrapmento di fecha di independencia, pa nos haya gobernacion bek. No cay den apatia cu nada no ta bon y cu ningun hende por. Si AVP haya oportunidad, lo yega na un acuerdo duradero cu Hulanda.
FACT-CHECK 14:. Atrobe ta purba di burla cu e historia real. E scrapmento di fecha di independencia a sosode na 1993 den Tweede Kamer y e tempo ey AVP no tabata den gobierno. Otro promesa sin base pasobra pa cambia e RAft mester di apoyo y aprobacion di tur partners den Reino. Atrobe ta haci promesa cu no por cumpli cu n'e.
UPP a haci e ehercicio aki pa ilustra con e dos lidernan politico di e dos partidonan tradicional cu a percura pa nos perde e CONFIANSA, ta sigui cu nan manipulacion y desinformacion djis pa sasia nan hamber pa poder. Pesey UPP ta ofrece un pakete di idea, pa caba cu e tipo politica di manipulacion y desinformacion. Nos mester para keto un rato, cuminza for di "scratch" y ahusta e belanan y drenta den aire nobo di REBOOT 2.0 cu lo percura pa e NORMAL NOBO cu lo conta cu e gremio politico.
Partido UPP
Booshi Wever
23 november 2020


text:
Forsanan di siguridad Frances a tira gas lacrimogeno y ‘flash-ball’ contra un manifestacion, cu a cuminsa como marcha pacifico pero cu gradualmente a converti den violencia diasabra pasa na Paris.
E movimento di ‘jacket geel’ a convoca nan prome accion pa e aña nobo, den un intento pa mantene presion riba presidente Macron, cu a elimina e medidanan cu tabata concerni prijs di combustibel, pero e accionnan a amplia den direccion di un exigencia pa su renuncia como presidente.
Den e disturbionan di e fin di siman aki un boto restaurant cu tabata mara na oriya di riu Seine a pega candela . Huma y gas lacrimogeno tabata colga riba museo Orsay y e dak di oro di Academia Frances, mientras riot police, casi invisibel na inicio di e marcha, a cuminsa drenta den accion ora e marcha a desvia di e ruta acorda di antemano.
E marcha a logra penetra na avenida Champs-Elysees, e famoso boulevard cu tabata e centro di e marchanan anterior. E prome edificio gubernamental ataca tabata e oficina di e vocero di gobierno Frances, Benjamin Griveaux, cu a ser evacua di su oficina despues cu a destrui e porta dilanti.
E tabata e prome atake riba propiedad di estado desde cu e movimento di jacket geel a cuminsa cu nan accionnan ocho siman pasa. E activistanan a purba yega na e palacio presidencial Elysee, cu ta proteha manera un bunker.
E ultimo demostracion tabata manera un test pa e movimento mes, cu nan apoyo dunando señal di cansancio. Ministro di Interior Christophe Castaner a calcula cu alrededor di 50.000 persona a participa den accionnan na henter Francia diasabra. Polis na Paris a conta 3.500 participante.


text:
Den cuadro di e cambionan di ley presenta na parlamento door di gobierno encuanto e reforma fiscal, ATIA ta teme pa e consecuencianan grandi cu e cambionan aki lo por trese pa economia di Aruba. E pakete di cambionan ta uno cu ta enfoca solamente riba termino corto y no ta sostenibel. Gobierno a purba yega na entradanan monetario cu Hulanda ta exigi pa cu presupuesto 2020, casi exclusivamente por medio di hisa entradanan di impuesto y no ta mustra di hasi suficiente esfuerzo pa baha e gastonan di e aparato gubernamental.
E vision economico di Minister di Finanzas y Economia den su beleidsdocument: Economic Policy: A Strong and Resilient Economy 2019 – 2022, ta bisa lo siguiente: “the government will implement a policy to safeguard a high level of quality of governance for a healthy and sustainable development and for the creation of investment and employment opportunities. At the same time, the focus is to reduce the cost of living, the cost of doing business on Aruba and reduce the red tape. This is necessary for a healthy investment climate that will lead to economic growth, which encompasses more job creation and business opportunities, while reducing living expenses, all of which improves well-being in each home.” Lamentablemente, por constata cu e cambionan proponi ta bai linea recta contra di e beleid cu minister mes ta propone den e documento.
E cambionan proponi ta resulta den un aumento di costo di hasi negoshi y consecuentemente un aumento den costo di bida cu lo afecta tur cuidadano di Aruba y nos bishitantenan. Costonan di hasi negoshi na Aruba ta sumamente halto y cada medida cu wordo introduci ta uno cu ta un peso extra riba e comerciantenan cu ta wak nan mes obliga di hisa nan prijsnan pa nan negoshi por sobrevivi y preserva empleo. Aunke ta un argumento cu hopi biaha ta wordo husa, e ta irealistico pa spera di un comerciante pa absorbe cada medida cu ta hisa su costonan. Cu e aumentonan proponi, no solamente hopi lo mester corta gastonan operacional pero tambe lo wak nan mes obliga di laga trahador bai of hasta sera nan portanan.
Ademas, e cambionan proponi ta hasie mas dificil pa inverti den Aruba, sea ta inversion local of international. Inversionan ta atractivo solamente si por tin un return-on-investment y ganashi, y cu e cambionan proponi, e condicionan pa esaki ta bira dificil. Esaki na su turno ta hasi crecemento di nos economia sumamente dificil.
Tur hende ta compronde cu mester drecha e situacion financiero den cual Aruba ta hanja su mes. Sinembargo, no por keda castiga esunan cu ta trese entrada pa caha di gobierno pa mal maneho di gobierno tras di gobierno. Ademas, esunan cu mas ta sintie ta esunan cu ta cumpli cu nan obligacionan fiscal y social. Ta keda sin actua contra esunan cu no ta cumpli y ta scohe pa e caminda mas fasil cual ta hisa entradanan di impuesto.
ATIA semper a boga pa un reforma fiscal integral, cu no solamente ta hisa impuestonan di un banda pero tambe ta duna alivio na otro banda y ta bai man den man cu estimulo di nos economia. ATIA semper a keda menciona den tur carta, den tur reunion y den tur comunicacion via media, cu nos ta dispuesto pa sinta hunto cu gobierno y traha hunto riba un plan integral cu ta resulta den un reforma fiscal responsabel y husto pa comercio y comunidad di Aruba en general. Carta tras di carta cu recomendacionan a wordo manda pa gobierno pero lamentablemente na momento di tuma


text:
Hopi ta bao di imprecion cu ora ta trata salario di parlamento, e decision lo ta den man di coalicion MEP-RED-POR. Esaki ta incorecto. Ora cu ta trata di cambio di salario, mester di 2/3 parti di Parlamento. Esaki ta nifica cu mester di oposicion tambe, esta AVP y Parlamentario independiente Sra. Daphne Lejuez.
2/3 parti di Parlamento ta igual na 14 voto den parlamento. Pues, apesar cu coalicion por tin 11 voto, ainda mester 3 voto di oposicion, cual defacto mester tambe di AVP.
Parlamento a expresa siman pasa cu nan lo ta dispuesto pa corta minimo 20% y ta laga e porta habri pa 25%.
Den un reunion cu lo tuma lugar awe den parlamento, e punto aki ta yega na turno, unda lo mester wordo duna su aprobacion legal pa asina e recorte por tuma lugar.


text:
Multa ora falta di inscribi trahado
Tur doño di trabao tin e obligacion di laga tur su trahadonan inscribi na SVb. Incumplimento cu inscripcion di trahado ta
nifica cu e trahado no ta segura pa e seguronan di SVb.
Incumplimento ta nifica cu SVb por duna un Boet Administrativo di un suma te cu Afl. 500.000,-.
Inscripcion di un trahado na SVb mester tuma luga:
- prome cu drenta den servicio, of;
- riba e prome dia di trabao, durante ora di trabao.
Inscripcion por tuma luga:
- online riba nos website
- personalmente na oficina principal na Eagle (di dos piso).
E lista di tur Boet Administrativo ta publica riba nos website bao ‘Maneho di Boet Administrativo’. E texto completo di e Maneho di Boet Administrativo por wordo baha akibao:
Boetebeleid SVb April 2017.
Pa ricibi un copia di e documento aki yena bo email akibao y primi submit
Email MBA
Nos ta pidi nos clientenan pa tuma bon nota di e anuncio aki.


text:
ORANJESTAD – Operashon Libertat a salba kasi 350 víktima di trafikashon di hende na Merka Latino i den Karibe. Na Aruba i Kòrsou tambe tabatin invashon.
Segun Interpol a fòrsa e hòmbernan, muhénan i mucha pa traha den naitklup, fábrika, finka, mina i na merkado. Tin di nan tabata traha den kuarto no mas grandi ku un kaha di morto.
A detené 22 hende. Na Aruba e atenshon a bai espesialmente pa un grupo di orígen di India ku ta den bendementu di hoya, paña i den restorant.
Gobièrnu kanades a finansiá e operashon pa dos aña i tambe a train agente spesial. Banda di polis di Aruba i Kòrsou, tabatin polis di Brasil i Venezuela tambe envolví.
Poko tempu ei Aruba a lanta un tim spesial kontra trafikashon i kontrabanda di hende.


text:
Hipoteca
Bo ta cla pa cumpra of traha un cas? Of bo ta desea di remodela of renoba bo cas? Cu un APFA Hypotheek awor bo por haci uso di nos condicionnan atractivo pa cumpra, construi, remodela of renoba bo cas.
Ken por aplica pa e APFA Hypotheek?
Bo por aplica pa un APFA Hypotheek cerca nos si bo ta:
- un participante di APFA
- un pensionado di APFA (nos ta otorga hipoteca te 65 aña)
- Viudo of viuda cu ta haya un pensioen di APFA
Cua ta e sorto di hipoteca cu APFA ta ofrece?
APFA ta ofrece un hipoteca anuitario na un interes di 5,75% pa aña. Esaki ta nifica cu durante e fiansa hipotecario bo ta paga un suma fiho pa luna. E suma fiho aki ta stipula di tal forma, cu e pago total (interes mas pago riba capital) ta keda igual durante e periodo cu a cera e fiansa hipotecario. Na final di e periodo e fiansa hipotecario ta completamente paga.E pago mensual ta wordo deduci directamente di bo salario. E periodo maximo di e fiansa ta 30 aña y bou cierto circumstancia por keda core te despues cu bo a baha cu pensioen.
Con halto e suma cu mi por haya na hipoteca ta?
E suma cu bo por fia ta depende di bo situacion financiero y circumstancianan personal, bo comportacion di pago cerca otro instancianan financiero y e balor di e propiedad. APFA ta financia entre 70% y 80% di e balor riba mercado di bo cas. Bo por hasta yega te 100% di e balor riba mercado di bo cas existente of di e cas cu bo ta bay construi, cu un garantia di Fundacion Fondo Nacional di Garantia pa Vivienda (“FNGV”); pa esaki tin gasto adicional.
E persona cu cera un fiansa hipotecario tin obligacion di cera un seguro di bida-/riesgo y un seguro contra candela. Tambe e persona aki por cera voluntariamente un seguro di desgracia personal y un seguro di bienes (inboedelverzekering).


text:
Oranjestad-Diaranson awor lo Sali pa e pais di Surnam, e seleccion nacional di futbol kendenan tin nan prome compromiso di aña 2015 cu ta e Copa ABCS, entre Aruba, Corsow, Boneiro y Surnam. Anteriormente e Copa ABCS mester a tuma luga den luna di november 2014, pero esaki a keda cancela y ta te cu dos siman pasa AVB a wordo informa cu e torneo lo tuma luga fin di januari. Mesora a tuma e precuacion pa forma un seleccion cual no a bay facil mirando e notificacion lat y e compromiso di Aruba su hungadonan local y esnan di Hulanda. Ningun pais cu ta den un desaroyo positivo lo bay un torneo cu apenas 2 siman di notificacion pa forma un seleccion. Pa cu esaki AVB a forma un seleccion cu lo consisti di mayoria hungadonan di e futbol cu ta milita den e campeonato local. Hopi di hungadonan milita na Hulanda a wordo nenga door di nan club pa bin representa Aruba. Esaki ta conta tambe pa entrenador principal, Giovanni Franken kende ta den pleno playoff cu su club RVVH. For di bon fuente a bin compronde cu pais Corsow tambe a haye den problema pa forma su seleccion nacional y awor lo wordo representa pa e ekipo campeon Barber mas algun refuerso.
Seleccion di Aruba tabata tin un record positivo na 2014 cu tres wega gana, 1 empata y 1 perdi.
Aruba den e ranking di FIFA ta na di 129 luga mientras cu Corsow ta na di 158 y Surnam na di 163 luga.
Pa loke ta e formacion di e seleccion nacional cu lo biaha pa Surnam a opta pa bini cu 5 hungado di Hulanda, 4 di nan den pasado ya caba tin varios partido hunga pa Aruba. Esnan cu lo join e seleccion ta Raymond Baten, Leroy Oehlers, Matthew Lentink y Steve Escalona. Un hungador cu lo haci su debut pa Aruba ta Dirk van Leenen, un hoben defensa central cu a hunga pa Feyenoord. Aña pasa e hoben van Leenen a wordo eligi como rookie of the year di Hoofdklasse Amateur na Hulanda.
E hungadonan yama pa forma parti di e seleccion ta:
Porteronan: Kendrick Dania y Matthew Lentink
Defensanan: Steve Escalona, Rodymar Peasch, Theric Ruiz, Dirk van Leenen, Derwin Donato y Roman Aparicio
Bolantenan: Jean Luc Bergen, Raymond Baten, Erik Santos, Alex Hassel, Ezra Bosnie, Steven Rua
Delanteronan: Maurice Escalona, Marlon Andrea, John Lugay, Annuar Kock, Jean Pierre Fingal
Herbert Beelsnijder lo ta e coach pa e team aki asisti pa Reinhard Breinburg.
Un invitacion ta bay na e hungadornan aki pa training 7:30 pa 9:30 na CDGT dialuna y diamars y diaranson 28 lo sali pa Suriname y regresa dia Feb 2


text:
Tur luna, Caribbean Queen na Palm Beach Plaza Mall ta honra un artista femenino local cu ta biba y crea riba e isla. E programa di Reina Caribense a wordo lansa ora e tienda a habri na fin di 2011. Pa e luna di Juni 2014, un artista local, Gloria Feliciana, ta e Reina Caribense celebra na e pacus, demostrando su arte pa hende local y turista por admira y cumpra. Como un mucha den su ciudad natal stima di Salta, Argentina, Gloria a haya su mes atrai na obranan di arte y moda. Como un hoben, el a crea paña, faha, cartera, camisa pisa pa winter, y topnan di crochet pa zomer, tambe modificando paña prêt-a-porte pa crea su mesun estilo. E no a sigui cualkier tipo di curso formal di arte, sino el a completa su educacion den un area completamente diferente, graduando como un analista di sistema y trahando despues como un profesional den IT. El a bin Aruba despues di a cuminsa su bunita storia di amor 12 aña pasa. El a casa akinan y a duna luz na dos yiu homber, Mark (4) y Frank (10). El a habri su mesun negoshi exitosamente, trahando cu computer, 10 aña pasa. E aña aki el a dicidi pa seriamente sigui tras di e desaroyo di joyas traha na man, despues di e participa den un tayer di diseño di moda na Ateliers ’89 na Oktober 2012. Durante 2013, el a busca informacion, siña y practica tecnicanan nobo y a descubri porcelana frieu, un medio accesibel cu cual e por a crea su piesanan unico di joyas traha na man. Su imaginacion a cuminsa expande mientras cu e tabata hunga cu color y forma, cual el a gosa sumamente hopi di dje. Gloria ta raporta cu, mas cu tur cos, e ta gusta traha kralchi, y aunke cu su material faborito ta porcelana frieu, e ta usa tambe tela, foil di aluminio, palo, cuero, cocolishi y glas di e lama rond di Aruba. Gloria ta pasa hopi bon trahando su joyas na man, y e momento cu e caba cu un piesa, mas idea ya caba ta formando den su cabes. Den su coleccion, cada piesa ta diseña y crea cu hopi pasenshi, ultimamente reflehando su mesun estilo, cual e ta defini como femenino, delicado, sofistica, clasico y alegre. Exclusivo y moderno, e piesanan ta diseña pa pone hende muhe sinti nan mes special, y bo por bisti nan den dia of anochi. Gloria ta haya e reto di mehora su obranan hopi excitante. Contento di ta e Reina Caribense di mas nobo, Gloria lo ta demostrando su obranan durante henter e luna di Juni na Caribbean Queen, Palm Beach Plaza Mall. Caribbean Queen ta dedica un porcentahe di tur benta na su programa di Tikkun Olam (Reparacion di Mundo). E fondonan colecta ta wordo parti tur cuartal entre organisacionnan caritativo, como parti di un esfuerso continuo pa haci algo bon y sirbi e comunidad. Tur e fundacionnan cu ta ricibi donacionnan di Caribbean Queen ta dedica na e promocion di arte riba e isla y educacion di artesania.
Proyecto ‘Samsung Smartschool’ ta un hecho !!
January 28, 2015 0
SMAC TA INFORMA: secuencia di lot pa reina infantil e y hubenil 2015
January 22, 2015 0


text:
Willemstad,- Dòkter Izzy Gerstenbluth a splika ayera ku e situashon no ta bayendo bon i ku e sifranan ta indiká esaki.
Señor Gerstenbluth a splika ayera ku pa loke ta e sifranan di ayera, a hasi 390 tèst di kual 59 a sali positivo i 10 hende a sali for di isolashon, miéntras ku tin dos hende nobo a keda akseptá na hospital i unu ku tabata den hospital kaba a tèst positivo, pues tin ocho (8) persona ku Covid nan e momentunan aki den CMC i unu di nan ta den kuido intensivo. E kasonan aktivo a subi na 373.
Señor Gerstenbluth ta bisa ku si bo por logra saka hende for di isolashon, e kantidat di kasonan aktivo ta baha. Pues e temporada ku un ku dos hende tabata bira malu pues tèst positivo i mas hende ta sali for di isolashon, ta pone ku e kantidat aktivo tabata baha. E ta bisa ku último dianan mirando kuantu kaso positivo tin i kuantu ta sali for di isolashon, di mes e kantidat di kasonan aktivo ta keda subi. Esaki ta motibu tambe ku mester bini ku medidanan.
Dòkter Izzy ta bisa ku si bo ke yuda bo ekonomia, ta nifiká ku bo ta tumando riesgo, pues si e vírùs ta asina kontagioso, e ta bai plama i p’esei mester bini ku reglanan pa wak tòg pa esaki no sosodé.
E epidemiologo señor Gerstenbluth ta sigui bisa ku si tin hende ta bisa ku bo ta mata bo ekonomia, nan por wak paisnan manera Brazil, por wak e kantidat di hendenan ku ta bira malu, bai hospital i muri. “Esaki ta loke no ke pa nos pais”, pues dòkter Gerstenbluth. Pues esnan ku ta duda, e ta bisa ku tin prueba pa nan wak kiko ta sosodé ora bo no hasi nada.
E ta bisa ku e sifranan aktivo surpasá loke tabatin na yanüari. Pues mester wak pa nos no kai den problema grandi i p’esei mester tuma medida.
E ta bisa ku 40% di hendenan ku ta malu ku Covid awor aki ta entre 25 i 40 aña. E ta bisa ku den e grupo tin hendenan tambe ku ta den grupo di riesgo.
“Si e “positivity rate” ta muchu haltu, ta nifiká ku nos mester tèst mas tantu, e porsentahe mester ta mas abou. E loke tin awor aki ta kaso 20%, kual ta muchu haltu. E “positivity rate” mester ta bou di 5% kual ta kaminda nos tabata. E tabata hasta na 2% kual tabata hopi bon.
Si e rumbo aki sigui, nos ta yega 17%”, asina señor Gerstenbluth a splika.
E ta splika ku si mas hende den nos komunidat tuma e vakuna, nos por kita tur e medidanan i otro kosnan ku a bin ta hasiendo pa evitá ku e vírùs ta plama.


text:
Geplaatst op 16 July 2021 dor di Ministerio Hustisia
WIILEMSTAD – Den yüni último JJIC, antes GOG, a duna atenshon na 2 grupo di personal ku a destaká. Ta trata di un grupo di 6 empleado ku huntu a selebrá 165 aña den servisio. Ta trata di sra. Joyceline Pikeur-La Croes i sr. Raymond Ignecia ku resientemente a kumpli respektivamente 30 i 25 aña den servisio, i sra. Judeska Pauletta huntu ku sr. Winston Wederfoort ku a kumpli kada 12,5 aña den servisio. E hubilarionan di e último 2 añanan tambe, ku ta sra. Cornelly Salsbach Kramers, sra. Monique Zimmerman i sra. Daphne Hypolite ku a kumpli respektivamente 25 aña i 30 aña den servisio. Nan a risibí nan oorkonde for di man di direktor interino di Sektor pa Protekshon di Hubentut, Ehekushon i Resosialisashon di Ministerio di Hustisia, sra. Gimena van der Gen.
Den kuadro pa subi nivel di seguridat na JJIC, e personal pedagógiko i di seguridat a sigui e training “Bedrijfshulpverlening” (BHV). E training akí ta unu hopi importante pa tur instansia residensial pa sa kon aktua ora tin un kalamidat òf kandela i asina minimalisá e konsekuensianan ku esaki por trese kuné. E training a konsistí di entre otro kon pa duna promé asistensia, pagamentu di kandela i reskate di personanan envolví den un insidente òf kalamidat.
Un total di 14 empleado a terminá e training básiko di BHV ku éksito. Di e personanan akí 4 persona a terminá tambe e training mas avansá di lider di tim di BHV. E tim di BHV a risibí nan diploma i sertifikado for di man di direktor interino di Sektor pa Protekshon di Hubentut, Ehekushon i Resosialisashon di Ministerio di Hustisia, sra. Gimena van der Gen. Un pabien spesial ta bai na e tim di BHV ku ta di sumo importansia pa asina JJIC ta bon prepará pa e periodo akí di orkan.
Riba e foto por mira e tim di BHV den kompania di sra. Gimena van der Gen i sra. Albertoe-Pinedo, hefe di JJIC.
Riba e foto, direktor sra. Albertoe-Pinedo, sra. I. Curie, sra. S. Alberto, sra. X. Martha, hefe di BHV sr. Roosberg, sra. C. Kramers, sra. R. Wijngaarde, sra. A. Riki, sra. D. Martina, sra. G. van der Gen. Tambe e tim di BHV ta konsistí di sr. M. Hamen, sr. Noor i sra. G. Rodriquez. Pabien ta bai na tur e personanan akí.


text:
Segun gobierno di Reino e minimo sosial ta e montante minimo ku un hende mester pa por sobreviví. E minimo sosial ta tambe e fundeshi di e lucha kontra pobresa. Na Hulanda ya pa basta aña e minimo sosial ta formalmente fihá i na vigor pa soltero, parehanan kasá i tambe pa parehanan ku ta biba huntu. E salario minimo na Hulanda ta igual na e minimo sosial pa parehanan kasá òf pa e parehanan ku ta biba huntu. E benefisionan sosial na Hulanda na nan turno tambe ta mará na e minimo sosial. Asina por garantisá un bida digno pa esnan empleá I desempleá.
Na Hulanda Karibense esaki ta hopi otro. E gráfiko ta ilustrá e situashon mas kla. A kompará e minimo sosial i e salario minimo na Hulanda ku e situashon na Boneiru. E montantenan a wòrdu kombertí na dollar kontra e tarifa di kambio $ 1.19 pa 1 euro.
Despues di años di manda señalnan i traha hopi rapòrt riba e pobresa teribel ku ta eksistí na e munisipionan Karibense di Hulanda (Boneiru, Statia i Saba) i despues di preshon persistente di e parlamento, a kalkulá pa e munisipionan aki na 2019 e minimo sosial pa diferente kasnan di famia. Na Boneiru a bin resultá ku mas ku mitar di e kasnan di famia tin un entrada bou di e minimo sosial ku a keda kalkulá. Apesar di esaki a move e fundeshi di e lucha kontra pobresa, un minimo sosial ofishalmente fihá, pa futuro komo un punta na horizonte. Tan ten ku no tin un fundeshi, e posishon pa e “working poor” y pa hendenan ku ta kobra solamente AOV lo no drecha. No tin motibu étiko òf sosial ekonomiko pa hustifiká e diferensha entre posishon di e hendenan na Hulanda Karibense i na Hulanda.
Medio 2019 Hulanda a bòltu e realidat. En bes di un minimo sosial basá riba kostonan real a fiha e minimo sosial basá riba “ijkpunten”(puntanan di salida) abou i irealistiko. Ijkpunten ku ta sali for di e punto di bista ku kostonan di bida lo bai baha konsiderabelmente. Bahada ku mester wòrdu lográ ku medidanan proyektá pa gobiernu. E medidanan di gobiernu, ku eksepshon di algun medida pa gruponan limitá, a keda posponé den 2021 ni sikiera a alkansá e planifikashon.
E punta na horizonte no tin fin di yega serka. Pa Boneiru e minimo sosial kalkulá ta 45% te 50% mas haltu ku lo kual a wordu inventá na 2019.
Na Hulanda e sueldo minimo ta 37% mas haltu ku e minimo sosial pa un soltero. Na Boneiru e sueldo minimo ta 34% mas abou ku e minimo sosial kalkulá. Ta pesei un trahadó soltero na Boneiru trahando “full time” falta tur luna mas ku mitar di su sueldo minimo pa por kumpli ku su obligashonnan. No tin un reda soshal pa yuda den e kaso aki.
Ku redukshon di e gastunan anhelá ku un dia den un futuro insegur lo wòrdu realisá, e “working poor” awendia no por paga su hür, Koriente, awa i komestibel. Manera konosí esaki pa años ta tin konsekuensia sosial serio pa hopi famia ku ta bibando den pobresa i den kual muchanan tin ku lanta den kondishonnan miserabel. A bira tempu pa mira e realidat i kambia e maneho. E “ijkpunt” mester bai horizonte i e minimo sosial real mester wòrdu realisá mas lihé posibel.
Unkobon ta hasi un yamada na tur esnan konserní na Boneiru i na Hulanda pa, awó
si, ban traha duru pa mas lihé ku ta posibel fiha un minimo sosial realistiko pa Boneiru.


text:
Entregamento di rapport Youth Health Survey 2013
Na Departamento di Salud Publico Aruba (DESPA), den presencia di Management Team, seccion Epidemiologia y Investigacion, seccion Malesanan Contagioso y seccion Promocion di Salud a tuma luga e entregamento oficial di e rapport Youth Health Survey Aruba 2012. E rapport aki ta un fruto di labor bou guia di seccion Epidemiologia y Investigacion di DESPA. Ta prome biaha cu Aruba ta dispone di datonan relevante encuanto salud di nos hobennan aki na Aruba. E datonan aki por wordo compara cu otro paisnan mundialmente. Den e rapport tin compila dato y descripcion con nos hubentud, entre 12 pa 19 aña na Aruba, ta pensa y nan comportacion den relacion cu nan salud. Tin relato di nos hobennan relaciona cu nan estilo di bida, comportacion di riesgo di salud, salud sexual y reproductivo, pero tambe nan descripcion di nan ambiente na cas, scol, comunidad, amigo . Atencion tambe a bay na e factor di salud mental y salud fisico. Un danki ta bay na prome luga Union Europeo cu a financia e investigacion y a percura pa e imprenta di e rapport. Tambe PAHO (Pan American Health Organization) a duna ayudo tecnico. Nos ministernan anterior y actual di Salud Publico y di Enseñansa, Departamento di Enseñansa, CBS y e encuestadonan a haci cu e investigacion aki tabata exitoso te resulta den un rapport. Cu cooperacion di personal di e diferente seccionnan di DESPA, mayornan y e hobennan cu a participa na e investigacion, directiva y docentenan di e scolnan secundario a duna como resultado cu un rapport representativo di nos hubentud awo ta disponibel. E rapport ta duna un bon bista con nos hubentud na Aruba ta riba diferente tereno p.e. salud, educacion pero e parti social tambe ta wordo treci dilanti. E intencion di e rapport aki ta pa e wordo uza door di diferente departamento, organisacionnan cu ta traha cu hobennan na Aruba. Di e forma aki por traha miho maneho na bienestar, mehoracion di salud y proteccion di nos hobennan. Pa mas informacion por tuma contacto cu Departamento di Salud Publico, seccion Epidemiologia y Investigacion na 522-4200.


text:
WILLEMSTAD – “No ta un punto di diskushon si mester bini un klinika di tbs. (Tbs ta e abreviashon di ‘ter beschikkingstelling’ na hulandes. E ta nifiká un medida hudisial ku ta pone un detenido na disposishon di gobièrnu pa tratamentu sikiátriko). Na momentu ku den bo propio Kodigo Penal bo inkluí un medida di tbs, komo pais bo mester pèrkurá pa tin fasilidat.” Asina Annemarie Marchena-Slot, dekano di Facultat di Lei na UNA, ta bisa.
For di añanan sesenta tin un proposishon pa introdusí tbs na Kòrsou. “Esaki no a sosodé nunka ku e argumento ku nos no tin fasilidat p’esaki. Ku introdukshon di e kódigo penal nobo na 2011 a antisipá eksaktamente riba esaki”, e dekano ta bisa.
Lei di ehekushon
E úniko ku ta falta ta e lei di ehekushon. “Mi ta kere ku tur hende ku ta traha ku derecho penal ta di opinion ku e lei mester tabat’ei dia bieu.”
Ministerio Públiko (OM) tambe ta bisa ku no tin fasilidat pa trata detenido ku un defekto di desaroyo of un keho síkiko. OM ta rekordá algun ehèmpel resien: Moustapha Khalesi na yüli di 2012 a hinka un ko-studiante mata den un atake sikótiko. Lo no tabatin akohida adekuá p’e. Un hende muhé franses na yanüari di 2013 a mata su kasá i su yu hòmber outista pa despues mata su kurpa den prizòn. Pero e ehèmpel di mas konosí ta e kaso di James Murray.
Na 1979 Murray a mata Darley Lai di seis aña i el a haña kastigu di bida largu. Den e kódigo nobo banda di e medida di tbs a inkluí tambe e posibilidat di libertat kondishonal pa hende ku kastigu di bida largu. Na 2011 Murray su kaso a bini dilanti. Den e 33 aña ku e tabata será nunka no a trat’é pa su personalidat antisosial. Entre otro pa e motibu aki a rechasá su petishon.
Korte Oropeo pa Derecho Humano
Murray su abogado, Claudia Reijntjes-Wendenburg, for di promé ku a kambia e kodigo a entregá un keho na Korte Oropeo pa Derecho Humano. Pero Korte Oropeo no a aster e kestion si gobièrnu ta obligá di duna un hende kondená pa un kastigu largu den prizòn pasobra e tin un defekto sikiátriko, un tratamentu sikiátriko òf sikológiko adekuá.
Reijntjes-Wendenburg no por bisa ku siguridat si un tratamentu lo a oumentá Murray su chènsnan pa sali mas promé. “Naturalmente no por a pon’é riba kaya numa na 2011. Nos proposishon tabata pa krea un temporada di transishon bou di maneho strikto.”
Ekspertisa forénsiko
“Na Korsou ta problemátiko ku ekspertisa forénsiko ta kompletamente ousente; espesialmente ora ta trata di kaso difísil manera di Murray”, e abogado ta bisa. “E echo ku tin un sikiatro òf un sikólogo disponibel den prizòn ainda no ta meskos ku dunamentu di trato”.
Marchena-Slot tambe ta di akuerdo ku esaki. “Ta usa e Departamentu di Trato Forénsiko (FOBA) pa falta di un fasilidat será. Esaki no ta e lugá adekuá.”
Minister di Hustisia hulandes di e tempu ei Hirsch Ballin na 2008 a papia tokante e benefisio di un klínika di tbs na Aruba, un fasilidat pa hóben ku tbs na Kòrsou i un instituto sikiátriko forénsiko na Sint Maarten. Ta solamente un instansha pa hóben ku tbs ta realisá awor despues di seis aña. Ta algu ku Marchena-Slot, ku na 2012 a promové ku su tésis ‘Detenshon di hóben na Kòrsou’, ta aploudí.
Mañan kapítulo II: Medida di tbs ta lei riba papel so; un bishita na e Departamentu di Tratamentu di Opservashon Forénsiko
Outor: Leoni Leidel-Schenk


text:
Protestantismo
Protestantismo ta un di e kuater divishonnan grandi den Kristianismo. E ta un movemento ku a kuminsa na parti nort di Oropa den e siglo 16 komo un reakshon kontra e doktrina I praktikanan di e Misa Katoliko Romano. E doktrinanan di e varios denominashonnan I no-denominashonan Protestant ta varia, pero kasi tur su doktrina an ta unanimamente hustifiká e grasia dor di fé anto no dor di akshonan, konosi komo Sola Fide, e pastoridat di tur kreyente, i e beibel komo e ultima autoridat den fé i orden, konosí komo Sola Scriptura, ku ta latino pa 'dur di skriptura so'.


text:
Diaranzon atardi weganan di clasificacion pa Copa Mundial Qatar 2022 a continua den zona di Europa (UEFA) unda cu seleccion di Hulanda a mira accion contra di Norway.
Hulanda ta forma parti di grupo G y tabata na di dos lugar cu 6 punto prome cu e wega a inicia, mientras cu Norway tambe tabata tin mes un cantidad di punto, pero cu averahe di gol menos cu Hulanda.
E wega aki a inicia y Hulanda na comienzo tabata tin e mihor wega, nan tabata contra ataca masha hopi mes riba gol di Norway, pero no a logra yega na e gol di ventaha.
Tabata na di 20 minuut riba un contra atake di Norway Stefan Strandberg ta duna Eric Haaland un pase perfecto cu ta score e prome gol di wega pa asina duna Norway ventaha cu score di 1-0.
Hulanda a sigui presiona y na di 37 minuut Georginio Wijnaldun ta duma Davy Klaasen un bon pase cu ta empata e wega 1-1.
Asina prome mitar a bay den descanso cu score empata 1-1.
Den di dos mitar Hulanda tabata yega cu mas peliger pero no a logra anota e gol di ventaha y asina tambe e wega a termina cu score empata 1-1.
Cu e empate aki, Hulanda ta keda na di dos lugar di grupo G, cu 7 punto, pero tin mihor averahe di gol contra Norway cu a cay na di 4 ya cu Montenegro a yega 7 punto cu mihor averahe di gol cu Norway.
Na prome lugar di e grupo aki ta Turkia cu a keda empata cu Montenegro cu score di 2-2 y tin 8 punto.


text:
GGz Curaçao
Kalidat di kuido
Pa GGz Curaçao mehorashon di e kalidat di kuido ta un proseso kontinuo. Kon nos pashèntnan ta eksperensiá e kuido duná? Kiko nan ta haña di e suministro di informashon i e bos ku nan tin den e tratamentu? Pa haña kontesta riba e preguntanan akí, nos ta pidi nos klientenan yena e asina yamá “GGz thermometer”.
Mi no ta satisfecho. Kiko awor?
Duna bon kuido i skucha deseonan di nos klientenan ta kos ku nos ta haña importante den GGz Curaçao. Mayoria di nos klientenan ta satisfecho u e kuido. Tòg por ta asina ku bo ta di opinión ku no a tratá bo manera mester ta, òf ku kosnan por a kana mihó. Den e kaso ei, komo kliente òf komo famia/kuidadó, bo por akudí na e komishon di keho.
Nos ta konsehá pa promé ku tur kos ekspresá bo malkontentu òf keho na e persona konserní. Si bo ta sinti bo inkómodo pa hasi esaki, bo por aserká su hefe. Si esaki no trese e resultado deseá, bo por akudí tambe na dirèksi.
Si tratamentu interno di bo keho no ta hiba bo na un solushon satisfaktorio òf si bo ta deseá un veredikto independiente, abo òf bo famia por akudí na e Komishon di keho independiente di Federashon di kuido (Zorgfederatie). Semper bai bo ta liber pa entregá bo keho mésora na e Komishon di keho.
Kiko e komishon di keho ta hasi?
E Komishon di keho ta un órgano independiente ku ta ofresé akohida, mediashon i tratamentu di keho pa diferente organisashon di kuido afiliá na Federashon di kuido, bou di kual Stichting GGz Curaçao. E Komishon di keho ta investigá i ta duna un veredikto tokante te kon leu bo keho ta hustifiká. Tambe e komishon por duna konseho òf rekomendashon tokante medidanan pa evitá posibel ripitishon di un keho asina. E komishon no ta outorisá pa duna daño di perhuisio.


text:
Sindikato UGTK/Cadmu a reuni ku minister Steven Martina enkuanto inkietut ku ta biba bou di trahadónan di Insel Air.
E mandatario lo hasi trámite pa yega na solushon pa paga sesantia na esnan ku retirá di e kompania. Den mesun rosea minister Martina ta opiná ku un posibel wèlga nunka no por ta e solushon pa e problemanan na Insel Air.
UGTK CADMU MAS TEMPU PA TRAHADO INSEL AIR RETIRA BOLUNTARIO
Entretantu UGTK/Cadmu a reuni ku tur trahado di Insel Air. A informá dje promesa ku gerensia dje kompania di aviashon a hasi pa trahadónan haña mas tempu pa skohe pa retiro boluntario. Mester konkluí si ku e prolongashon pa retiru boluntario lo ta pa tempu limitá.
Bron: Telecuracao Multimedia


text:
Oranjestad-E amariyonan di Dakota ta logra e prome trofeo di e temporada di futbol 2014 ora cu den e gran final di Copa Don Elias Mansur 2014 nan ta vence e naranhadanan di Sta Cruz cu e score di 4 – 0. Mester bisa cu e ekipo di Dakota a conoce varios caranan nobo pa loke ta e temporada aki y mester bisa cu e ekipo bou guia di e entrenador nobo David Abdul a duna su fruto den e prome torneo di e pre-temporada di futbol. Mester bisa cu for di siman pasa cu e weganan a inicia, e amariyonan di Dakota Island Best Windows & Doors, Cooper Tires, ATCO Concrete, Kendall, Manpower 4U y El Triunfo den nan prome encuentro a sa na gana for di Brazil Jrs cu e score convincente di 4 – 1.
Sinembargo pa su majan diasabra nan ta ser sorpendi pa e piratanan di Caravel den e tironan di penal despues cu e partido mes a caba den un empate na un gol. Diadomingo Dakota mester a enfrenta e fuerte ekipo di RCA den un wega di Do or Die, aki e muchanan di Dakota hungando un bon futbol ta bin gana for di RCA cu e score minimo di 1 – 0, cu un gol tempran den e partido. Cu e victoria aki Dakota ta termina na di prome lugar den grupo A cu 6 punto y cu un gol averahe positivo di +4.
Den e fin di siman tras di lomba, e Copa Don Elias Mansur 2014 a continua unda cu e ekipo campeon di Boneiro esta Real Rincon tabata di bishita y aki mester a enfrenta e ekipo di Dakota, porcierto Real Rincon tabata e campeonnan di e edicion di Copa Don Elias Mansur 2013. Mester bisa cu e muchanan di Dakota a demostra clase y corahe contra di e campeon boneriano, unda cu alo largo den un wega cu bon nivel di futbol, e ekipo di Dakota ta vence Real Rincon cu e score di 2 – 0. Diasabra Dakota mester a enfrenta e peligroso ekipo di Estrella kende ta sorprende e amariyonan ganando cu e score final di 2 – 1, pero mirando e reglamentonan stipula, e ekipo dirigi pa entrenador David Abdul ta pasa pa e gran final di Copa Don Elias Mansur 2014. Diadomingo den presencia di un publico bastante grandi, un bez mas Dakota ta topa Estrella unda cu e biaha aki si cosnan a bai diferente ora cu Dakota pa medio di golnan anota pa Ezra Bosnie cu dos gol, Dwayne Raven y Tyrone Rafael ta vence Estrella 4 – 0 y titula campeon di e Copa Don Elias Mansur 2014.
E muchanan di Dakota ta logra gana e prome trofeo di aña 2014 y tur cos ta mustra cu e amariyonan ta cla pa e temporada nobo cu ta bai cuminsa dentro di algun siman. E ekipo di Dakota a demostra un bon nivel di futbol durante di e pre-temporada aki y sigur lo sigui lucha pa mantene un bon resultado den e campeonato di futbol Division di Honor cu ta na caminda.
E organisacion di SV Dakota kier a gradici su patrosinadornan ISLAND’S BEST WINDOWS & DOORS, COOPER TIRES, ATCO CONCRETE, KENDALL, MANPOWER 4U y EL TRIUNFO pa e confiansa grandi deposita di nan ekipo e temporada aki. This is only the beginning of a great season!!


text:
Fayecimento
Si bo fayece, bo partner ta ricibi un pensioen di viudo/viuda, si bo matrimonio of contracto di concubinato a tuma luga prome cu e fecha di bo pensioen of retiro. Pa bo yiunan menor di edad of yiunan cu ta studiando ainda, tin un pensioen di huerfano te 25 aña.
Pensioen di viudo/viuda
Si bo ta casa of bo tin un partner cu kende bo tin un acta notarial di concubinato, bo partner tin derecho riba un pensioen di viudo/viuda, ora bo fayece. E condicion ta cu bo a casa of cera e contracto di concubinato prome cu e fecha di retiro of e fecha cu bo ta baha cu pensioen.
Si bo fayece na momento cu ainda bo ta den servicio di bo dunado di trabou, bo partner tin derecho di ricibi pensioen di viudo/viuda cual ta 5/7 parti di e pensioen di biehes cu bo lo por a acumula si bo a keda den servicio te na bo edad di pensioen.
Si bo fayece despues di bo retiro pero ainda bo no ta cu pensioen, bo partner ta haya un pensioen di viudo/viuda cu ta 5/7 parti di e pensioen di biehes cu bo a acumula durante bo añanan di servicio.
Si bo fayece despues cu bo a baha cu pensioen, bo partner ta ricibi 5/7 parti di e pensioen valido pa bo te na e momento ey. E pensioen di viudo/viuda ta drenta na vigor riba e prome dia di e luna cu ta sigui e fecha di bo fayecimento. Ta pagu’e te e ultimo dia di e luna cu bo partner a fayece.
Pensioen di viudo/viuda extraordinario
Bo ex-partner tin derecho riba un pensioen di viudo/viuda extraordinario na momento cu bo fayece. Esaki ta mita di e pensioen di viudo/viuda cu bo a acumula durante e matrimonio of e contracto di concubinato.
Pensioen di huerfano
Ora bo fayece bo yiunan soltero tin derecho riba un pensioen di huerfano te na e edad di 18 aña. Pa yiu soltero cu ta studiando ainda of door di malesa of handicap no por genera suficiente entrada pa nan cuido, e limite di edad ta 25 aña.
Como yiu tambe ta (conta) yiu politico, di criansa of adopta. Esaki ta conta tambe pa e yiunan, cu pa ley tin un deber di mantencion imponi riba e participante di e fondo di pensioen. E pensioen di huerfano pa cada yiu ta 1/7 parti di e pensioen di biehes cu bo por a acumula si bo a keda traha te na edad di pensioen.
Ora bo fayece despues di bo retiro pero bo no ta cu pensioen ainda, e pensioen di huerfano pa cada yiu ta 1/7 parti di e pensioen di biehes cu bo a acumula durante bo añanan di servicio. Si bo fayece despues di bo edad di pensioen y ainda bo tin yiu cu tin derecho riba pensioen di huerfano, e ta 1/7 parti di e pensioen cu bo tin derecho riba dje. Si bo yiunan a perde tur dos mayor, ta redobla e pensioen di huerfano pa 2/7 parti pa cada yiu. Esaki ta conta tambe si tin un mayor na bida ainda pero e no tin derecho riba e pensioen di viudo/viuda. Tin un maximo na e pago total di pensioen di viudo/viuda y pensioen di huerfano hunto. E reglanan pa esaki ta para den NPR 2014.
Informa APFA
Ta importante pa bo famia informa APFA di bo fayecimento. Pa haci esaki nan mester entrega un acta di fayecimento. E ora APFA por paga e compensacion di fayecimento y e pensioen di viudo/viuda y huerfano.


text:
E tradicional ‘clasico di Aruba’ entre Estrella y Dakota ta normalmente un wega di calidad halto y hopi excitante. E biaha aki e premio di e wega aki, cu Nacional ya clasifica pa final, ta pa e di dos luga riba tabla di posicion den e Playoff aki.
Estrella hungando sin dos hungado clave mane Phaedrick Baromeo y David Dubero, ta cuminsa e wega bastante fragil y sin creatividad den medio campo. E prome parti di e prome tempo tabata tur Dakota, e wega casi nunca a pasa midveld pa Estrella den e tempo aki, e Dakoteronan den control, haciendo pressing na midveld, Estrella en cambio a cuminsa dal duro, kizas den deseperacion of tratando na kibra e wega di Dakota.
Dakota toch no a probecha mucho cu e falta di presencia di Estrella den medio-campo. Despues di a purba cu tur cos Dakota, apesar di varios bon chens, despues a mane cuminsa bira slordig den nan ofensiva, atrobe indicando impasenshi. Asina mes apesar di e dominio posesional y teritorial di Dakota ta Estrella a haya dos chens mas cla na 15 minuut pa medio di Alex Hassel y na minuut 30 pa Jean Pierre Van der Linden, cu a haya su so cu portero Eric Abdul cu a salba su porteria na ultimo seconde, dos oportunidad cu por a cambia e cara di wega tempran caba.
Den un wega slordig cu hopi tension, referee a haya su mes cu man yen pa controla e wega, carchinan a cuminsa cai tempran caba, un indicacion di kiko ta bai bin mas laat. Despues di hopi ‘toma y dame’ den e ultimo parti di prome tempo, unda no tabatin dominio di un riba otro, e wega tabata mas bien un wega mahos, impreciso y duro fisicamente, halftime a yega asina sin gol.
Den e segundo tempo Dakota a cuminsa cu mas organisacion den nan atake, algo cu tabata falta apesar di e debilidad den medio campo di Estrella, a cuminsa miho toke di bala en bes di tira dilanti y core, ademas di e tironan sin destino. Asina mes Dakota no a convence, iniciativa nan tabatin si, y control di bala, pero nada preciso, toch nan chens a yega na minuut 54, despues cu nan a haya un tiro di skina cu a keda rebota dilanti gol, sin por a wordo saka pa e defensa oranjo, e bala a cai den pia di Ezra Bosnie cu no a pordona y a hasi un tiro duro pa anota e gol di bai ariba pa Dakota, mereci si.
Estrella no a responde bon, ta parce nan a bai flat despues di e gol di Dakota, creacion tabatin poco pa nan, ta de bes en cuando cu Norvianel Naar y Jean Pierre Van der Linden tabata scapa dilanti pero ora yega di pone e bala den net ta nada un pasa.
Dakota ta sigui busca e di dos gol, Ricky Hodge, cu a esforsa su mes hopi den e wega aki, a hera di anota un gol di ‘Chalaka’ na minuut 55, esey lo tabata un joya di gol si el a drenta.
Ironicamente ta Dakota tabata mane perde cabes apesar di e bentaha den un wega asina significante. Carchi a cai masha hopi mes den hopi instancia pa ambos ekipo, hopi pa protesta pero tambe pa wega violento. E wega atrobe a bira hopi slordig, Dakota mas cu bala pero sin precision y Estrella a cuminsa contra ataka pero atrobe sin yegada peligroso. Na minuut 66 Dakota a amplia e resultado cu un gol di Robert ‘Killer’ Francis pa hasi e wega 2-0 pa e Dakoteronan.
Estrella cu ya tabata atras den marcacion y tambe debilita enormemente den nan wega mes a haya mas mal noticia na minuut 75, ora cu Alex Hassel a haya un stret carchi cora pa wega violento cu a hasi cosnan mas dificil ainda pa e ‘Naranjadanan’. Asina mes cu bentaha numerico Dakota no a sabi di probecha y a sigui cu nan wega eratico por bisa. E yegadanan nunca a cristalisa pa mas gol. Despues Estrella den persona di Norvianel Naar a haya nan di dos carchi cora na minuut 80, tambe pa wega violento, algo cu no ta caracteristica di Estrella. E “amarillo di Dakota” awo tabatin tur chens pa amplia e anotacion y mehora nan “doel-saldo” den comparacion cu Estrella cu awor lo tin e mesun cantidad di punto riba tabla, pero envano, nada a bay bon cu e proposito ey. Dakota a sabi di ataka, un poco miho den e ultimo 5 minuut di wega contando tempo di descuento, pero un poco laat, e wega a caba 2-0 mes, un wega cu a merece miho, desapunto pa Estrella, pero tambe pa Dakota, apesar di e victoria significante aki, pa e chensnan perdi pa amplia nan bentaha di gol riba Estrella den caso di empate den puntuacion.
Ta interesante y tambe precupante pa wak kiko ta bai pasa den e ultimo dia di Playoff 2017-2018 e siman cu ta bin. Den opinion di Futbol Aruba ta importante pa hunga e weganan di e siman cu ta bin, na mesun tempo, un wega na CDGT na Dakota y e otro na CDFF na Noord, pa evita cualkier conflicto di interes, esaki t’e situacion;
Nos ‘man of the match’ den e wega aki ta Ezra Bosnie di Dakota pa su empenjo riba cancha y su wega den defensa protegiendo e linea final di Dakota.
Dakota y Estrella ta awo empata cu 7 punto riba tabla, Nacional a clasifica caba, Britannia ta elimina caba. E weganan di e siman cu ta bin, riba papel no tin significado pa ambos ekipo, mientras cu e ta si hopi importante pa nan contrincantenan e siman aki, Dakota y Estrella, nan clasificacion pa final ta den wega, ban wak.


text:
ORANJESTAD (AAN): Rudy Richardson di MEP, a bisa cu eleccion a caba y awo ta tempo pa focus riba e pais.
All Stories
ORANJESTAD (AAN) – Aunke el a sinta den Parlamento como parti di fraccion di POR, pa un tempo hopi cortico, pa Dellanire Maduro su experiencia como parlamentario tabata algo unico. Asina el a declara pa prensa.
ORANJESTAD (AAN) – Diaranzon mainta a tuma lugar den Sala di Parlamento, e otorgamento di e credencialnan di e miembronan di Parlamento cu lo huramenta awe,
ORANJESTAD (AAN) – Hendrik Tevreden, Presidente di e Comision di Onderzoek geloofsbrieven en toelating als leden der Staten, a hiba palabra den Parlamento y a gradici Presidente di Staten mr. Ady Thijsen,
“POR lo keda vigila di pafo…” - ORANJESTAD (AAN) — Alan Howell, kende a fungi como lider di fraccion di Partido POR den Parlamento den e periodo 2017-2021,
Directiva a indica cu: - ORANJESTAD (AAN): DIARIO a ricibi diaranson atardi un comunicado di prensa di parti di partido Accion21.
ORANJESTAD (AAN) -- E lider di fraccion di RED, Ricardo Croes ta sinti su mes honra di a forma parti di Parlamento, durante e periodo 2017-2021.
ORANJESTAD (AAN) – Ex-parlamentario Independiente, Daphne Lejuez, a expresa na prensa, cu e ta hopi gradici tur esnan cu a sostene su persona,
E ta alega entre otro, midimento di poder - ORANJESTAD (AAN): E tension y inestabilidad a sigui crece den e partido politico nobo Accion21.
Partido AVP cu acusacionnan falso y mentiroso contra Libertador Betico Croes y contra Glenbert Croes
ORANJESTAD (AAN): Despues cu comunidad Arubano a ser sacudi na momento cu pa prome biaha den Reino Hulandes un politico corupto cera den KIA,


text:
34-2019 – Gerencia di KvK ta informa: Directora di KvK ta anuncia su retiro den forma oficial.
Oranjestad – Camara di Comercio y Industria Aruba (KvK) ta informa cu su directora sra. Sonja Velthuizen a tuma su retiro algun siman atras. E motibo ta pa rasonnan personal. Sra. Velthuizen a dicidi cu despues di 8 aña na KvK di cua e ultimo 4 aña e la funciona como directora di KvK, e ta bay pa un reto nobo. Sra. Velthuizen a informa KvK di su decision cu basta luna di aviso pa KvK por tin tempo pa apunta un director nobo.
Reto nobo den sector priva
Sra. Velthuizen lo continua su carera den sector priva. E no tabata un decision facil pa sra. Velthuizen mirando cu den transcurso di e añanan cu e la traha na KvK e la crece y bira un persona hopi respeta y admira pa su maneho. Como directora di KvK e tabata semper na vanguardia di e empresario local y e ta yuda trece sector priva y sector publico mas cerca otro pa bienestar di comercio di Aruba. Tambe e la hisa e perfil internacional di KvK cu entre otro e organisacion di Kamers van Koophandel di Caribe Hulandes, relacionnan productivo cu KvK di otro paisnan di region y Merca, y tambe participacion na eventonan internacional cu a yuda trece innovacion den KvK. E coleganan y directiva di KvK sigur ta desea sra. Velthuizen hopi exito y ta gradici Sonja Velthuizen pa tur e experiencia y conocemento cu a comparti den e ultimo añanan.
Director nobo di KvK
Pa trece claridad riba ken lo bay asumi e puesto cu sra. Velthuizen ta lagando habri, KvK ta informa cu esaki lo ta den persona di sr. Martijn Balkestein. Sr. Balkestein ta un persona cu ta conoci pa su carera largo den ramo di economia y estadística, cu a eherce cu profesionalismo y integridad. Den pasado e la fungi como director di CBS y tin conocemento amplio riba e tereno di economia y data analysis. Esaki ta importante mirando cu KvK lo kier trece mas informacion dilanti a base di analisis di datonan di registro y e mercado.
Anteriormente caba sr. Balkestein tabata un di e candidatonan potencial cu a solicita pa e puesto di director. E biaha aki den e proceso nobo pa reemplasa sra. Velthuizen KvK a acerca e.o. su persona pa wak si e ta dispuesto pa asumi e reto y e la acepta.
KvK lo continua bou maneho di un director nobo cu sigur lo continua cu e bon trabou cu e director anterior a sa di brinda.
Aruba, 21 di augustus 2019
Camara di Comercio y Industria (KvK)Scroll To Top


text:
KRALENDIJK — Último tempu ta hopi papia tokante garantia riba outo di entre 2 pa 5 aña, dependé kua kompania. Un persona outomobilista ta komentá ku mester pone bon atenshon e asuntu di garantia. E ta zona bunita, sinembargo despues por resultá algu totalmente otro for di loke un hende ta pensa òf kere ku e tin garantia pe. Kiko realmente ta referí na garantia? Solamente si ta algu rekonosé pa e fábrika ku tin un fayo den e piesa òf sea e daña den kualke sentido? Djis un ehèmpel un hende ta muha algu elektróniko i e ta daña, sinembargo e mes un piesa por daña sin ku el a muha. E kompania kaminda a kumpra e outo ta drecha esaki? Si e shòk di e outo a daña den 1 aña pasobra mi a karga por ehèmpel hopi saku di semènt den e pikòp, òf pa kasualidat el a bin ku un debilidat di fábrika, e kompania kaminda a kumpra e pikòp ta drecha esaki pòrnada?
Kon nan ta rekonosé ku algu a daña i e garantia ta paga tur gastu?
Un reportero di Radio Live 99.9 FM a tuma kontakto ku algun agensia di outo na Boneiru pa tende di nan banda kiko realmente ta garantia.
Nan a splika ku tin manera pa rekonosé si e kos a daña, debí ku e hende a hasi algu inkorekto òf ku ta un fayo di e kompania, loke nos ta yama ‘fabrieks fout’. Si ta algu ku ta debí na e fábrika ku el a daña, ta kubri esaki den su totalidat. Kos nan ku tin garantia ta bateria. E garantia tei pasobra e kompania ta konsiente ku algu por bai inkorekto. Sinembargo no ta sosodé ku regularidat ku tin algu inkorekto. Awendia tin aparato spesial pa detektá un problema na un vehíkulo rápido i esaki ta yega na e agensia madre ku nan tambe ta bai tuma nota dikon e kos a daña. Tin kompania ta kobra pa e trabou, miéntras e piesa si ta grátis.
Ta importante pa service outo den e temporada di garantia. Por ehèmpel un bateria hopi bia despues di 6 luna si esaki daña bo mes tin ku kumpra nobo. Si un kompania tuma nota ku ta e persona a hasi algu inkorekto ku e piesa a daña, Tur gastu pa drecha e vehíkulo ta bai riba e doño di e outo. Esaki ta nesesario, sino bo ta haña ku kualke kos sosodé na e outo, e hende ta pidi pa e agensia kaminda el a kumpra e outo drech’é.


text:
THE BOTTOM – Probablemente lo hiba e kurpa di e studiante femenino merikano di 24 aña di Saba University School of Medicine Hulanda pa outopsia e wikènt aki.
Polis ta bisa ku e tim di investigadó awe a interogá testigu ku tabata den kontakto ku e studiante. Polis ta espesialmente interesa den su kondukta djis promé ku 15 di aprel, e dia ku un konosí a hañ’é morto den su apartamento.
Ta difísil pa interogá e testigunan pasobra e trimèster pa studiante na Saba ta den kaba i hopi studiante ta bai for di e isla pa bai keda serka nan famianan.
A reforsá e tim di investigashon ku reshèrshi i spesialista for di Boneiru. E fiskal suplente presente tambe a haña ayudo di un fiskal di Boneiru.
Listramentu di kas
Bou di maneho di wes-komisario ayera a listra den e kas di e muhé defuntu i den kas di un konosí di dje. A investigá e kas di e konosí pasobra e tim ta tene kuenta ku ei por haña informashon tokante kontaktonan i aktividatnan di e studiante durante e último dia di su bida.
Outor Hazel Durand


text:
ROTTERDAM – Ounke e porsentahe lo ta ménos ku den e elekshonnan anterior pa konseho munisipal, hopi hulandes karibense awe lo vota pa PVV. Esaki ta loke investigadó Aziz El Kaddouri di EtnoBarometer ta ferwagt. E motibu mas importante ta miedu di islamisashon i kriminalidat.
Ounke e presensia bou di hulandes karibense ta esun di mas abou di tur hulandes ku un desendensia di migrashon, segun El Kaddouri dies te asta diessinku porshento ta vota pa PVV. Bou di turko i marokano esaki ta apénas un porshento.
EtnoBarometer ta sondia e presensia, eskoho i motibu pa vota di hulandes ku un desendensia di migrashon. E ora ei ta trata di turko, marokano surinameño i hulandes karibense.
‘Antiano ta sinti manera ku esnan ku a yega resientemente i buskadó di asilo ta pusha nan afó’
Kon por splika e porsentahe haltu di votadó pa PVV bou di antiano? Segun El Kaddouri ta espesialmente debí na nan posishon sosial. “Ta espesialmente hende ku ta biba den e barionan bieu”, e ta bisa.
“Si bo no tin trabou, bo tin difikultat pa haña kas, e bario no ta seif, e ora ei masha lihé ta duna mòslemnan falta. I PVV ta fogoná e miedu aki.” Antianonan ta sinti manera esnan ku a yega resientemente i buskadónan di asilo ta pusha nan afó. Nan ta resultá na un nivel sekundario i Geert Wilders ta tuma parti pa nan.
‘Ta duna mòslem falta di desempleo i insiguridat. PVV ta fogoná e miedu aki’
E espektativa ta ku na elekshonnan pa konseho munisipal di e aña aki ménos antiano lo vota PVV, El Kaddouri ta pensa. “E partidonan grandi nashonal manera VVD i CDA ta tuma puntonan di bista radikal di PVV ofer. Ku yegada di Forum voor Democratie di Thierry Baudet, bo ta mira Geert Wilders bira ménos popular. Bou di antiano tambe.
Partidonan lokal tambe, espesialmente den siudatnan grandi, manera Leefbaar Rotterdam, segun El Kaddouri lo atraé mas votadó karibense pasobra nan tambe ta piska den e awa di PVV. E ta pronostiká asta un pèrdida di miembro den e partido di Wilders.
El Kaddouri ta ferwagt ku e presensia bou di hulandes karibense lo desapuntá. “Bo ta mira ku en general antiano no ta bai urna masha fásil.”
Ke mira resultado rápido
Den henter Hulanda aña pasá kuarenta porshento a bai vota i pa elekshon pa konseho munisipal e presensia tabata 30 porshento. Esei ta hopi ménos ku serka otro grupo di migrante. Pasobra serka esakinan un sinkuenta porshento a bai vota aña pasá.
Mas ku serka hulandesnan e hulandesnan karibense ke mira resultado rápido di nan eskoho di vota; trato di kriminalidat, trabou, un kas. Segun El Kaddouri no ta hustu pa asta den kuater aña ferwagt ku algu ta kambia mésora. Partidonan di siudat òf un partido manera PVV no por esaki, a resultá e
último kuater añanan


text:
APERTURA OFISHAL ENTRADA NOBO JJIC
APERTURA OFISHAL ENTRADA NOBO JJIC
Geplaatst op 03 December 2020 dor di Ministerio Hustisia
WILLEMSTAD – Djabièrnè 27 di novèmber último a tuma lugá e apertura ofisial di e entrada nobo di JJIC na Kwartier. Esaki a sosodé den representashon di Minister di Hustisia dor di Sekretario General interino di e Ministerio, sra. Lai-Promes, den kompania di e Direktor di Sektor interino, sra. Van der Gen, i hefe di e instituto sra. Albertoe-Pinedo.
E entrada ta e último parti di un proyekto di kura di JJIC ku a keda realisá den kuadro di un di e prioridatnan di maneho di Ministerio di Hustisia i di JJIC, esta pa “Subi nivel di seguridat pa e hóbennan ku ta keda den e instituto”. E kura i entrada nobo, moderno aki ta brinda e grado di seguridat nesesario ku ta un di e kondishonnan mas importante pa por reeduká e hóbennan na un manera efektivo. Un porta ku ta brinda entrada i salida pa un mihó perspektiva pa futuro di hóbennan di JJIC.
DOS FASE
E trabounan di kura i entrada nobo di JJIC a tuma lugá den 2 parti. Den e promé parti a hasi renobashon di e wayanan di e kura kompleto. E trabounan aki a start na yanüari 2017 i a terminá na mart 2018. Den e di dos parti a konstruí un edifisio nobo pa pòrtir i 2 porta di entrada outomatisá.
E trabounan aki a keda ehekutá dor di Dusron Bouwbedrijf bou di supervishon di arkitektonan di Versbouwbedrijf. A kuminsá ku fase 2 den sèptèmber 2019 i ku un tiki retraso pa motibu di e.o. “lockdown” e trabounan a terminá na yüli 2020 ku entrega di e yabinan. Durante di periodo di renobashon tur trahadó i bishitante a hasi uso di e porta na Comanchestraat. Entrante ougùstùs 2020 a kuminsá hasi uso di e entrada nobo di JJIC, wardando e apertura ofisial dor di outoridatnan di Ministerio di Hustisia.
APERTURA
Durante di e apertura ofisial a gradisí tur esnan ku a duna nan aporte pa e proyekto tan importante aki por a bira un realidat. Tambe a hasi entrega di e karchinan destiná pa tur personal na e hefe di JJIC i a hasi un yamada na nan pa kuida nan karchi bon pa evitá ku esaki ta kai den man di personanan indeseá.
E hóbennan di JJIC tambe a ekspresá nan alegria i gratitut durante e apertura ofishal den forma di un baile di Jerusalema i un poesia ku ta bisa lo siguiente. Nan Entrada. Un kaminda pa drenta i un kaminda pa sali. Un kaminda pa desaroyá nan mes i un kaminda pa progreso. Un kaminda pa nan siña stima nan mes i un kaminda pa éksito. E entrada di JJIC ta e porta pa un futuro briante dor di siña abilidatnan, segun e poesia. E hóbennan ta orguyoso di nan porta, nan entrada e kaminda pa nan siña ta un ser humano responsabel, positivo i ehemplar.


text:
Durante temporada di vakantie candidato riba lista di POR e agente policial Kenny Montero, a ricibi peticion pa duna diferente presentacion na scolnan y diferente camp nan. A enfoca riba e conscientisacion di cuido di bestianan (di cas) cerca muchanan. “Mi ta kere den e pensamento ‘jong geleerd is oud gedaan’ y esaki mi ta aplicando tambe ya pa un tempo, pa asina logra inculca un custumber den comunidad con ta cuida bestianan di cas y ta un doño responsabel.”
E scolnan cu a bishita recientemente ta Peuterschool en naschoolse opvang De Schatkist y Contento Camp. Durante di e diferente presentacionnan ta splica e muchanan di e importancia di cuido di bestia y tambe e responsabilidad cu tin un mascota ta trese cu ne. Mester percura cu tin cuminda cu e nutrientenan necesario pa un bon salud di e animalnan, esaki ta ensera no duna animalnan cuminda di cas, luga apto pa sconde pa solo y awacero, su cuido veterinario entre otro ora nan ta sufriendo un quebrante di salud y cadena suficientemente largo si ta un mascota cu ta mara. Tambe ta splicanan pa reconoce sintomanan ora un cacho ta malo y pa nan avisa nan mayornan, pa asina hiba e cacho pa ricibi e tratamento medico necesario.
E charlanan ta hopi interactivo, caminda e mucha door di haci preguntanan ta ricibi mas tanto informacion y asina ta capta atencion di e muchanan y manten’e e atencion tambe. Kenny ta convensi cu si kier mira un cambio den e manera con nos animalnan ta wordo trata awendia, mester cuminsa na nos muchanan.
“Te cu aworaki e recepcion pa loke ta informacion riba e tema aki ta bayendo hopi bon y e leider y leidsternan di dicho scolnan ta contento cu e presentacion cu nos ta duna. Zoraida Conijn ta miembro di un fundacion, pues e tin amplio conocemento di locual ta encera e materia y situacion di animalnan y e tambe ta yuda duna presentacion.
Tambe e juffrouw Karenza Werleman, kende cu ta un studiante di I.P.A. y a haci un projecto encuanto trato di nos animalnan masha bunita mes y hopi informativo.
Como candidato riba lista di POR mi ta un agente policial tambe full time y dunando presentacion na nos muchanan, ta laganan yega mas cerca di polis tambe.
Ta cambia e pensamento cu tin den comunidad y mustra cu polis no ta e “Boeman” cu ta sera hende so. Polis ta un hende cu bon curasin, cu bo por yega cerca di dje y por papia cu ne facil. Esaki ta cuadra tambe cu e mision di E Forsa Nobo cu kier pa polisnan yega mas cerca di comunidad.


text:
Un minimo sosial real ta e fundeshi pa kombatí pobresa. Segun gobiernu di Reino e minimo sosial aki ta “e montante minimo ku un hende mester pa por kubri su kostonan di bida”.
Boneiru ainda no a stipulá formalmente un minimo sosial. Mei próksimo e komishon fiho pa relashonnan di reino den Tweede Kamer lo bai dialogá ku e ministernan en kestion tokante e punto aki.
Komo tal Unkobon a dirihí un karta ku anekso na e komishon aki.
brief van 19 april 2021 sociaal minimum aan de Commissie Koninkrijksrelaties
Bijlage 1 bij brief van 19 april 2021 – Drie jaar ijkpuntenbeleid Caribisch Nederland resultaten Bonaire
Bijlage 2 bij brief van 19 april 2021


text:
Bo ta dosente di grupo 7 i 8 di Skol fundeshi òf di klas 1 i 2 di Skol sekundario? Bini ku henter bo klas bin wak e eksposishon grátis. Mainta tin ekskurshonnan bou di guia, di 8:30 – 9:30 or òf di 10:30 – 11.30 or. Pa inskribí, por fabor wak abou na e página akí.
Durante e bishitanan na e eksposishon alumnonan ta haña un impreshon ta ken tabata George Maduro, kiko el a hasi i kon eksepshonal esaki ta. Huntu nos ta kuminsá traha na e tareanan ku, despues, por sigui kaba nan den klas.
Kada alumno ta risibí material di lès i un buki di kòmeks. Pa e dosente tin instrukshon di lès disponibel. Ta risibí tur material na kuminsamentudi e ekskurshon. E bukinan di lès ta disponibel na hulandes òf na papiamentu. E eksposishon ta na hulandes. Por fabor, indiká si bo ke hasi uzo di transporte di bùs grátis, na ora di inskripshon.Geen Evenementen


text:
CAft preocupa pa falta di cumplimento cu presupuesto 2017
Colegio di supervicion financiero CAft a publica su reaccion riba e prome uitvoeringsrapportage pa aña 2017 di Gabinete Mike Eman II. Conforme e ley di CAft (LAft), Gabinete Mike Eman II tin cu raporta despues di cada kwartaal tocante e cumplimento cu presupuesto di pais Aruba y e situacion financiero. CAft a conclui lo siguiente: “Het CAft meent dat de cijfers over het eerste kwartaal 2017 reden geven tot zorg. Het financieringstekort van het land Aruba komt in het eerste kwartaal uit op
CAft no ta convenci cu presupuesto 2017 ta realistico
CAft kier pa Gabinete Mike Eman duna mas splicacion riba nan proyeccion di entrada pa aña 2017 Den un carta firma 11 di januari 2017 dirigi pa minister di finansas Angel Bermudez, CAft a duna su conseho riba presupuesto 2017 di pais Aruba.Segun e normanan cu Gabinete Mike Eman a acorda cu Hulanda, presupuesto 2017 mester tin un deficit di no mas cu 0,5% di e producto domestico bruto.Gabinete Mike Eman II ta proyecta diferente aumento di entrada pa gobierno. Sinembargo, CAft ta constata cu e
S&P Global Ratings ta mantene rating di Aruba na ‘BBB+/A-2’ y ta revisa perspectiva di ‘stabiel’ pa ‘positivo’
S&P Global Ratings (Standard & Poor’s) den un press release (6 juni 2016) ta informa cu basa riba expectativanan economico miho, ta cambia e perspectiva pa Aruba di ‘stabiel’ pa ‘positivo’ mientras cu ta mantene e rating di ‘BBB+/A-2’ (long- and short-term sovereign credit ratings). S&P tambe a afirma e transfer and convertibility assessment na ‘BBB+’.Refineria E cambio di perspectiva principalmente ta basa riba reapertura di e refineria. S&P Global: “The positive outlook reflects our view that
Fitch ta mantene e rating di Aruba na BBB- cu perspectiva stabiel
Dia 26 di april Fitch Ratings a afirma e long-term foreign and local currency Issuer Default Ratings (IDRs) di Aruba na BBB-, cu un perspectiva stabiel. Segun Fitch, Gabinete Mike Eman II ta progresando pa loke ta trata finansas publico. E debe di pais Aruba ta creciendo menos lihe, mientras cu e debe ainda ta halto pa e categoria ‘BBB’. Fitch ta pronostica cu debe en comparacion cu nos GDP lo stabilisa na 2017. Supervision Fitch ta di opinion cu e supervicion financiero di Hulanda por


text:
22 September pa 22:15 Maritiem polis ta hanja melding di kuststation y centrale post cu un tanker a pega den rif banda di renaissance island. Pa 22:45 boto di polis BP 2 ta jega terpl. Y ta constata berdad cu e tanker “Thayer” IMO-9112131 ta pega pafo di rif algun 100 meter oost di renaissance island. Terpl nos a waak tugboat y pilot boot di APA.
Personeel Maritiem Polis y personeel Kustwacht a subi na bordo y a cuminsa cu investigacion. E capitan S. SINGH a declara cu pa 19:30 nan mester a bin na pilot station Barcadera cu ta 1.5 nautical miles lew di tera pa topa cu e supply boat “Orion” pa hasi 1 crew change. Ora e barco Thayer a jega na 1.5 nautical miles e supply boat “Orion” a bisa nan bin mas serca pa nan hasi crew change. Asina e barco Thayer a keda drief bin mas serca.
Ora cu e barco Thayer a jega na un distancia di 0.4 nautical miles di tera nan a realisa nan ta mucho serca y a purba hasi maniobra pa evita e barco pega riba rif. Pero esey tawata mucho laat y e barco a drief na un speed 0.4 miles pa ora y bin pega den rif. Personeel di directie scheepvaart y waarnemend havenmeester tambe a bin terpl pa hasi nan investigacion.
Durante e investigacion personeel kustwacht a hanja otro melding y a bai di e sitio. Personeel Maritiem polis a keda incarga cu e investigacion. Durante interogacion. Personeel martiem a constata cu e kapitan tawata hole fuerte na e consumo alcohol. A pidi su cooperacion pa hasi un blaas test di alcohol cual e la duna tur cooperacion. E la blaas 933 UGL.
Pa zekerheid nos a lage blaas un biaha mas y a bolbe supla 955 UGL. Cual ta 4x mas cu e gehalte permiti den Haven en Rede-/verordening di 220 UGL. E capitan a wordo deteni pa mas investigacion y a wordo transporta pa warda di sta cruz. E first officer a tuma over e gezag riba barco. Na e momento cu e barco a pega den rif tawata tin 24 crew totaal na bordo y e barco no tawata tin carga.
Su carga normaal ta oil. Personeel cu pilot y tug boat a los e barco di rif y riba ordo di waarnemend havenmeester a detentie e barco y a pone na un position west di Aruba pendiente inspectie si e barco ta den bon estado pa sigui navega y pendiente investigation. E kapitan a keda totaal 10 dia deteni. Durante e dia ney personeel maritiem hunto cu DNM a hasi full un investigacion na possibel danjo na naturalesa y resto di investigacion penal. E danjo na naturalesa tawata volgens rapport di DNM minimaal den e area ey cual danki dios no tawata tin hopi coraal.
Officier Schwengle tawata officier den e caso aki y OM a leg op un transactie boete pa e capitan/compania pa varen onder invloed. Durante e dianan cu e kapitan tawata deteni e compania a manda un otro capitan tuma over e barco. Durante e 10 dianan di investigacion directie scheepvaart a kita e detentie di e barco. Mester remarca cu danki dios e barco no tawata carga cu zeta y e danjo tawata limita na naturalesa.


text:
Nos direktiva
‘Stichting Brisa’ ta konsistí di e siguiente miembronan:
Karen Tromp-Hunte
Presidente
“Mi ta kasá i mi ta mama di 2 yu chikí. For di 2009 mi ta forma parti di ‘Stichting Brisa’ i for di 2011 mi ta okupá e posishon di Presidente di e fundashon. Pa mi ta sumamente importante pa partisipá aktivamente den e komunidat, kompartí mi eksperiensia i konosementu i tambe yuda otronan. Na momentu ku nos a wòrdu aserká dor di e alkalde di Groningen pa forma un direktiva di konseho, di i pa personanan Hulandes-Karibense, mesora mi a bisa ‘si’. Ku e idea pa yuda nos hendenan i tambe pa demostrá ku nos ta mas ku loke prensa ta menshoná. Nos ta hendenan kreativo, amikal, alegre i sabí!”
Swinda Stamper
Vise-Presidente
Swinda tabata tin un hubentut bunita i trankil na Aruba. Semper e tabata sa ku e lo bandoná su isla i bai biba afó pa asina por yuda kaminda ta nesesario. Un di su metanan tabata pa semper tin un funshon di maneho. Na 1987 Swinda a muda pa Hulanda i mesora a kuminsa studia ‘Commerciële Economie’. Despues di a terminá su estudio, e a sigi su pashon ku ta moda i maneho. E a finalisá e estudionan ‘Mode en Kleding’ i tambe ‘Ondernemerschap’ ku éksito. Despues di esaki, e a sigi diferente estudio kortiku i kurso.
“Semper mi tabata tin e pashon pa logra kosnan den bida. Mi gusta adrenalina! Mi agènda semper ta un tiki dimas yen. Mi tin mi mes empresa, mi ta Presidente di mi mes fundashon, mi tabata Vise-Presidente i despues Presidente na ‘Platform Zelforganisaties’ pa 10 aña, Vise-Presidente na ‘Stichting Brisa’, miembro di direktiva di WMO i tambe miembro di direktiva di diferente organisashonnan, manera FNV vrouwen Noord. Na aña 1989 mi a disidí ku mi ke kontribuí na mi komunidat. Te ku awe mi ta hasi esaki ku masha plaser. Si bo por yuda un persona tur dia i hasi e kontentu, pakiko lo bo no hasi esaki?”
Ayschlaine Profas
Tesorero
Ayschlaine a nanse i a biba na Kòrsou te ku su 27 aña. E a muda pa Hulanda pa sigi su estudio i despues di a obtené su diploma e a disidí di keda na Hulanda. Ayschlaine ta kasá, e tin un yu muhé di 6 aña i e ta biba na Beijum, Groningen.
“Aktualmente mi tin mas ku 10 aña ta biba den e komunidat hulandes. Mi konosé e desafíonan (por ehèmpel ora di buska trabou) ku nos ta wòrdu konfrontá ku ne ora bo ta un imigrante. Mi gusta yuda otronan ku tambe a imigrá. Esaki tambe ta e motibu pakiko mi a forma parti di ‘Stichting Brisa’. Aparte di yuda otro personanan Hulandes-Karibense, tambe mi ke krea mas konekshon ku nos hendenan. Komo Tesorero di ‘Stichting Brisa’ no ta semper mi tin kontakto direkto ku nan. Mi ta yuda mi koleganan ku ta den e fundashon fasilitando nan pa nan por trata e preguntanan i problemanan di e personanan Hulandes-Karibense, ku gobiernu di Groningen i otro institushonnan tin. Esaki mi ta hasi ku hopi plaser!”
Dudley Sambo
Miembro di direktiva
“For di un edat hopi yòn mi tabata tin e pashon pa yuda otronan. Mi ta disfrutá enormemente ora mi kompartí mi konosementu, eksperiensia, talentonan i pashon na un meta ku ta motivami. ‘Stichting Brisa’ tin hopi oportunidat pa hasi esaki. Pesei mi a bira miembro di e fundashon aki.” Nèt despues ku Dudley a yega Hulanda den 1993, e a forma parti di diferente organisashonnan na Groningen pa asina por yuda personanan Hulandes-Karibense den un manera òf otro.
Diesun aña pasá, ora ku Dudley a wòrdu invitá dor di munisipio di Groningen pa kuminsá ku un direktiva di konseho spesialmente pa personanan di desendensia antiano na Groningen, mesora e a bisa si. For di e momento ei e ta forma parti di ‘Stichting Brisa’, ku a wòrdu establesé ofisialmente 10 aña pasá.
Davally Marcos
Miembro di direktiva
For di 1998 Davally Marcos ta biba na Hulanda. E ta kristian i tambe e ta forma parti di un iglesia. Na 2014 e a wòrdu aserká pa hasi anotashon pa ‘Stichting Brisa’. Dos aña despues e a tuma e desishon pa bira miembro di direktiva, paso e ke informá i yuda nos komunidat kaminda ta nesesario.
“’Stichting Brisa’ a wòrdu lanta pa advisá gobiernu tokante e nesesidatnan di nos hendenan. Tambe nos ta yuda forma e maneho. Den e ultimo añanan a bin algun kambio den esaki i nos a disidí kambia nos vishon dor di enfoká mas riba e nesesidatnan di e komunidat antiano/arubiano. Nos no ke organisá solamente eventonan informativo, pero tambe nos ke yuda nos hendenan te kaminda nos por. Nos no ta trahadó sosial, pero nos ta konsehá personanan i famianan ku tin difikultat den e proseso di imigrashon. Ta pesei ta importante pa nos keda traha huntu, yuda otro i keda den e lus positivo. Union ta hasi forsa.”


text:
Diamars 12 di Juni 2018 a tuma lugar na CDFF e inicio di e playoff di Aruba su Futbol Division Menor 2017-2018. Caminda cu a topa otro Britannia cu a clasifica como number uno contra di RCS cu a clasifica number dos riba tabla di posicion. Gol nan di Britannia a wordo anota pa Jose Sophia 2x i Wesley Illes 3x.
Division Menor
Britannia ta gana RCS 5-0 den inicio di Playoff Division Menor
More in Division Menor
-
RCA contra Bubali ta keda den un empate na cero gol
Diamars 12 di juni 2018 a inicia e playoff division menor , caminda cu den...
-
Dakota y RCA ta parti punto Division Menor
Diabierna 4 di mei 2018 a tuma lugar riba tereno di Dakota e wega entre...
-
Cu Hattrick di Wesley Illes Britannia ta gana di Riverplate 11-0 Division Menor
Diabierna 20 di april 2018 den Compleho Deportivo Franklin Bareño na Piedra Plat a...


text:
Examen Landamento Escolar 2021
Landamento Escolar ta un programa di Departamento di Enseñansa Aruba (DEA) pa tur alumno di 3e klas di Scol Basico y Special na Aruba, den cual nan ta haya instruccion di landamento.
Certificacion di diploma
Bo a gradua y mester laga certifica (waarmerk) bo diploma y/of cijferlijst? Studiantenan cu a aplica pa Arubalening mester entrega un copia certifica den e portal. Aki por haya mas informacion tocante certificacion di diploma.
Inscripcion pa 21+ Toets na IPA
Instituto Pedagogico Arubano (IPA) ta informa cu inscripcion pa 21+ Toets na IPA ta habri dialuna dia 21 di juni 2021.
Online information events: Studia na Hulanda
Arubahuis conhuntamente cu Departamento di Enseñansa Aruba (DEA) ta organisa diferente sesion di informacion online special pa esnan cu ta preparando pa bay studia na Hulanda entrante augustus 2021.
Online information event: Studia na Merca
Departamento di Enseñansa Aruba (DEA) ta organisa un sesion di informacion online special pa esnan cu ta preparando pa sigui studia na Merca entrante augustus 2021.
IPA cu exitoso foro politico: Enseñansa den siglo 21
A bira un tradicion di cada 4 aña di Instituto Pedagogico Arubano (IPA) pa organisa un foro politico prome cu eleccion di Parlamento.
Ministerio di Enseñansa: Proyectonan den Enseñansa
Ministerio di Enseñansa, Ciencia y Desaroyo Sostenibel a presenta e di dos parti di un programa informativo tocante cambionan den enseñansa: Proyectonan den enseñansa.
Leerorkest Aruba biedt online AMV-lessen
Deze week kreeg het Leerorkest Aruba hoog bezoek van dhr. Marco de Souza, directeur en oprichter van het Leerorkest Nederland. Dhr. de Souza wilde graag aanwezig zijn bij het ondertekenen van de samenwerkingsovereenkomsten met een aantal schoolbesturen, te weten SKOA, DPS, SPCOA en Montessori en het bestuur van het Leerorkest Aruba. In deze samenwerkingsovereenkomst is vastgelegd dat het Leerorkest Aruba aan alle geïnteresseerde scholen van deze schoolbesturen online Algemene Vormingslessen (AMV) zal gaan verzorgen in het aankomende schooljaar 2021-2022.
Examendocumenten Landsexamen
Ga naar L: Landsexamen en klik op kandidaten MAVO, kandidaten HAVO of kandidaten VWO.
Arubalening Online Information Events 2021
Departamento di Enseñansa Aruba (DEA) ta organisa algun sesion di informacion online special pa esnan cu ta haciendo e ultimo preparacionnan pa sigui studia entrante augustus 2021.


text:
Esse letra de K-Liber já foi acessado por 178 pessoas.
Veja também o vídeo da música tocada.
Mire mucha kana pasa
Su kurpa ta tur tur manda
Keda hunga rol keda hunga bo wega
Bo tin derechi tin tantu skitta
Teddo Juice :
Ora mi mira bo mi�n por basha robodop
Ora mi mira bo mi ke bira ombeschop
Mi ta keda wak bo te ora mi lipnan bira seku
Mi ta bel mi diabelicious pa e handel trese bo
Ora e mucha pasa keda bons mane un veer
Stop ke ko nai, no laga mi fantaseer
Solda di k-liber no ta hasi koi kaweta
Pero e mucha tin tantu dosis na skitta
Pugistix:
Tur kabei riba bo kweru ta lanta para
Ora e dal bo ke mirada ku ta asenina
Ai mamita na mi un chens pa mi penetra
Paso bo sa bon bon ku ta bo mi ke modela
Wak awor paso e body ku bo tin
Bo ta buta respet
Nadi abc bo tin tantu xy ku z
Skitta nan ta subi bolbe bolte alfabet
Ora bo jega e otronan tin ku dek
Mega:
Ora e mucha kana pasa
Hala un banda pa mi benta
Ora e mucha kana pasa
Asta bala mi ta repa
Ora e mucha pasa
Ai mi sanger ta kenta
E mucha ta sende kandela
E mucha ki ta zoja anto su body tin show
Kana pasa kem kem manera un civic di low
E mucha pikini bandi bo e ta lenga
Nintendo tin ku bel pa nan kumpra bo wega
Nan ta move nan ta baila
Modela tur tur ku nan body
Ba den kaya buta drama
Basila tur tur ku nan body
Para enviar você precisa efetuar um cadastro gratuito no site. Caso já tenha um cadastro, acesse aqui.
Comentários (0) Postar um Comentário
Acesse agora, navegue e crie sua listas de favoritos.Entrar com facebook Criar uma conta gratuita


text:
Pa loke ta e maneho cu POR ta ofrece comunidad pa e proximo gobernacion, a publica e plan di gobernacion Vision 17-21 Hunto Nos Por. E documento aki ta encera preocupacionnan cu comunidad a indica como prioridad pa wordo atende cu ne. E plan di gobernacion ta hopi amplio y ta atende diferente punto. Si ainda bo no a haya oportunidad pa lesa esaki den e articulo aki ta presenta e segmento di ‘Asunto Social’ cu ta encera ideanan nobo y innovativo y tambe e aspecto di conscientisacion.
Lo bay stimula esnan cu ta cobra onderstand cu tin capacidad pa subi mercado laboral, pa haci esaki mediante combinacion di labor, recapacitacion y bijstand pa un periodo di un aña, den sentido cu ta subsidia dunado di trabou cu e suma di bijstand pa asina yega por lo menos na e salario minimo. Ademas lo reforsa Enseñansa pa Empleo (EpE) pa e departamento aki por facilita y sostene e proceso aki. Percura pa famianan cu yiu chikito por haci uzo di centro di cuido di mucha di calidad (creche). Lo crea e oportunidad pa mayor cu ta biba bou di bestaansminimum, mediante nan dunado di trabou, lo por aplica pa un toeslag riba nan salario. E dunado di trabou lo por deduci esaki for di su impuesto. Di e forma aki por percura pa eficiencia y productividad den e area laboral.
Tambe lo enfoca riba adaptacion y modernisacion di e areglo di canasta basico pa esnan di menos recurso tin acceso na cuminda saludabel y nutritivo, intensifica control y bin cu ley pa sostene esaki. Hunto cu esaki conscientisa e consumidor a base di publicacion mensual di lista di prijs di producto di supermercadonan como tambe reforsa y promove Dienst Huur- & Consumentenzaken (DHC). Adicionalmente stimula creacion di un organisacion independiente di y pa consumidor.
Reforsa y sostene e posicion di centro di barionan como pilar di convivencia den comunidad y duna nan e tarea pa conscientisa nos comunidad di e importancia di esaki. Reforsa nan posicion di centro di desaroyo y educacion comunitario. Crea sinergia entre organisacionnan gubernamental y no gubernamental den sector social pa asina traha hunto y mas eficientemente
Educacion social
Reforsa Multidisciplinair Centrum (MDC) pa por duna mas asistencia na muchanan cu problema di comportacion y ofrece enseñansa na midi. Ofrece cursonan con pa traha presupuesto como tambe hermentnan pa forma y educa famia (inclui mama y tata soltero). Introduccion di un programa di enseñansa despues di orario di scol cu lo sostente e curiculo basico. Lo evalua necesidadnan y puntonan di mehoracion.
Pa loke ta nos muchnan y hoben
Introduci rapidamente un defensor di mucha pa sigura implementacion di tratadonan di derechonan di mucha. Enfoca riba prevencion di abuso di mucha y hende muher, embaraso hubenil y adiccion di droga y alcohol. Conscientisa esnan vulnerabel den nos comunidad di nan derechonan y posibilidadnan di sosten y ayudo social. Reforsa y duna atencion na Voogdijraad pa e por eherece su funcion na un forma mas efectivo, unda e tarea principal ta pa sigura e bienestar di e mucha. Reforsa posicion di Departamento di Asunto Social pa inclui punto di sosten den barionan como tambe promove sinergia cu Departamento di Labor.
Nos grandinan tambe ta ricibi atencion den e plan di gobernacion di POR unda cu lo crea y sostene centronan di cuido pa nos grandinan. Enfoca riba nan necesidadnan y fomenta e personal cualifica necesario pa traha den e centronan aki. Enfoke riba calidad di cuido pa nos grandinan cu kier keda biba independiente den nan propio hogar, pero cu mester cuido diario necesario. Esaki lo yuda baha presion riba e lista di espera na centronan di cuido pa nos grandinan.
‘Vision 17-21 Hunto Nos Por’ ta publica completo riba Facebook Page di POR E Forsa Nobo y por lesa esaki riba celular tablet of computer.


text: Diabierna atardi a drenta informe di un caso di posibel secuestro na Alto Vista, mesora a dirigi patruyanan den e direccion ey. Na caminda pa e sitio a drenta mas informe di cu un mucha homber tabata tin un dama den un Nissan Sentra contra boluntad di e dama y na altura di un cas na Alto Vista a pusha e dama for di e auto y a sigui core bay. Pa suerte un patruya a topa cu e Nissan Sentra aki na altura di Sabana Liber y a para esaki. Esey tabata e auto cu a benta e dama for di dje na Alto Vista mesora a detene mientras a hiba e victima na warda di Shaba a ambulans bin revisa e victima mientras e sospechoso tambe a ser hiba na warda di polis na Shaba. Eynan na warda recherche a sigui cu e investigacion di e caso aki cual no ta secuestro pero un otro caso di maltrato informacion adicional ta indica cu esaki no ta e prome biaha cu e mucha homber ta maltrate.


text:
Oranjestad-Lider di MEP Evelyn Wever-Croes durante conferencia di prensa di MEP a duna di conose cu Secretario General encarga cu asuntonan di Reino a expresa su opinion riba e vision financiero di e gobierno actual, cu ta e “balanced budget rule” y e plafon di gasto di 1350. E Secretario General a bisa cla y raspa cu eseynan no ta suficiente. Aruba su problema ta cu mester controla con gobierno ta calcula su entradanan, y tanten bo no tin hendenan experto y obhetivo ta controla esey, nunca bo por mehora bo situacion financiero. Actualmente ta e minister y algun hende rond di dje ta tover algun cifras, mescos cu tempo di Tico Croes y su toverformule. Y ningun hende por confia nan den esaki.
EVELYN WEVER-CROES HULANDA NO TA KERE DEN VISION FINANCIERO DI GOBIERNO DI AVPPosted: March 26, 2014 in Johnny Habibe
Mas alew e Secretario General ta di opinion cu bo mester di un instancia obhetivo pa controla si gobierno ta keda dentro di margen di e presupuesto. Pasobra actualmente no tin confiansa den esaki.
Lider di MEP a reitera cu e nota “Feestvierend ten ondergaan – het vervolg” cu a wordo traha pa MEP y entrega na e Secretario General, ta contene tur datos financiero exacto pa yega na e conclusion cu desde cu Mike Eman y AVP a sinta, nan a hasi un desastre di e situacion financiero. Hulanda ta na altura di esaki, y nan ta avisa.
“Danki Dios Hulanda no por mete den nos asuntonan, pasobra nos tin autonomia riba e tereno aki danki na e lucha cu Betico Croes a hiba. Pero nan ta na altura y nan ta avisa. Pasobra si Hulanda sigi tene man riba cabes di AVP sabiendo cu nos situacion financiero ta asina malo, nos ta tene Hulanda co-responsabel pa e desastre financiero di nos pais”, lider di MEP a duna di conose.